הוועדה לקידום מעמד האישה ולשוויון מגדרי, כנסת 20, פרוטוקול מספר 13, 2015-07-20 10:00

עאידה תומא סלימאן: בוקר טוב לכולן ולכולם.

עאידה תומא סלימאן: אני פותחת את הישיבה של הוועדה לקידום מעמד האישה.

עאידה תומא סלימאן: אנחנו נעסוק היום בחיזוק מעמדן של היועצות למעמד האישה ברשויות המקומיות ואני שמחה לראות שחלק מהיועצות נמצאות איתנו, גם נציגות של ארגונים.

עאידה תומא סלימאן: נמצאת איתנו גם חברת הכנסת טלי פלוסקוב, זו פעם ראשונה ואני שמחה לראות אותך איתנו.

עאידה תומא סלימאן: נמצאת איתנו הגברת ורד סויד, מנהלת הרשות לקידום מעמד האישה.

עאידה תומא סלימאן: את האמת, כל הנושא של יועצות לקידום מעמד האישה הוא נושא שאני עדיין זוכרת שהבטחתי בזמנו שאלך לעסוק בו כשאבחר לחברת כנסת אחרי הבחירות, ולא תיארתי לעצמי בזמנו שבעצם אהיה יושבת ראש הוועדה.

עאידה תומא סלימאן: כשנכנסתי לכנסת והתחלתי ללמוד, וכמובן שאת הנושא הזה למדתי עוד לפני, בהיותו מנכ"לית נשים נגד אלימות.

עאידה תומא סלימאן: הייתה לנו עבודה מאד אינטנסיבית עם היועצות בכמה מהרשויות המקומיות הערביות, שחלק מהן נמצאות כאן.

עאידה תומא סלימאן: בוקר טוב לחברת הכנסת חנין זועבי.

עאידה תומא סלימאן: בעצם, אני יודעת שמאז שחוקק החוק הזה חל בו שינוי בשנת 2008.

עאידה תומא סלימאן: בשנת 2008 ראו לנכון – חברת הכנסת המנוחה נאדיה חילו, עם קבוצה של חברי כנסת – לעשות תיקון בתוכן החוק הזה ובעצם הובילו את המהלך ונעשה התיקון.

עאידה תומא סלימאן: אפשר היה לחשוב שאנחנו נתקדם, ונכון, התקדמנו מאז.

עאידה תומא סלימאן: יש היום יותר יועצות מקומיות.

עאידה תומא סלימאן: כשנדע בדיוק כמה יועצות מקומיות יש - אנחנו נהיה במצב טוב, כי עד עכשיו אין תשובה ברורה ממשרד הפנים כמה יועצות מקומיות - אשר עונות בעצם על החוק - נמצאות ברשויות המקומיות באופן כללי.

עאידה תומא סלימאן: אני רואה את זה כדבר חמור ביותר, במיוחד כאשר משרד הפנים הוא הגוף הממשלתי - ושר הפנים במיוחד - האמון על יישום החוק הזה.

עאידה תומא סלימאן: החוק אף הרחיק לכת לגבי שר הפנים ובא וקבע שאם ראש מועצה מסוימת לא מינה יועצת לקידום מעמד האישה בכפר או בעיר שלו, שר הפנים יכול להזהיר את הרשות ואחרי שלושה חודשים השר בעצמו יכול למנות יועצת ולקבוע שהוא ממנה יועצת עד אשר המועצה המקומית תעשה צעדים למינוי אמיתי.

עאידה תומא סלימאן: אני לא מכירה מקרה כזה, שאחד משרי הפנים עשה את זה – ולא שאני רוצה ששר הפנים ימנה יועצות, אני רוצה להיות ברורה.

עאידה תומא סלימאן: זה לא שאני דורשת את זה, אבל עוד לא שמעתי על מקרה כזה שיבוא ויעיד שהנה, משרד הפנים כן עושה משהו בנושא כדי לאכוף את החוק.

עאידה תומא סלימאן: בעצם אף שר לא עשה את זה וזה משאיר את המצב כמו שהוא היום, שאנחנו עוד נשמע מכם לגביו ועוד נשמע מהגברת ורד סויד, כי הרשות לקידום מעמד האישה יש לה סמכויות לפי החוק להכשיר ולהתערב ולנסות ולקדם את המעמד הזה.

עאידה תומא סלימאן: אני חושבת שנדון היום גם במצב הקיים, של מעמד היועצות ואני יודעת שהרבה מהיועצות לקידום מעמד האישה, חלק מהן התמנו לא לפי דין החוק.

עאידה תומא סלימאן: על חלק מאלה שכבר נמצאות בתפקיד – העמיסו את התפקיד, בנוסף לתפקיד אחר חשוב שיש להן בתוך המועצה – או מנהלות מחלקות, או עובדות סוציאליות – שהעמיסו עליהן תקן נוסף כמעט, בלי להוסיף להן שום גמול על העבודה שהן עושות.

עאידה תומא סלימאן: יוצאים מנקודת הנחה שכאילו זה צריך להיות התנדבותי.

עאידה תומא סלימאן: נשים – עבודה – זה בדרך כלל מוביל לרעיון האדיר הזה שצריכים לתת מכל הלב, ובהתנדבות, ואני אומרת את הכל במירכאות, כי בעצם אף אחד לא דורש מגברים שיעשו עבודה יומיומית בהתנדבות.

עאידה תומא סלימאן: את זה דורשים רק מאיתנו, כנשים.

עאידה תומא סלימאן: אני חושבת שאנחנו חייבות להתחיל לחשוב גם על המושג הזה.

עאידה תומא סלימאן: הדבר הראשון ששאלתי, אני זוכרת שהעברתי קורס הכשרה בנושא ג'נדר לחלק מהיועצות לקידום מעמד האישה ושאלתי שאלה ראשונה – מה ההרגשה להגיד שאת יועצת לראש הרשות.

עאידה תומא סלימאן: יועצת בשבילי זה תפקיד שאפשר להקשיב לו/לה או לא.

עאידה תומא סלימאן: אפשר לקבל את העצה ואפשר לא לקבל ואף אחד לא מחייב אותך, כי בסופו של דבר היא יועצת.

עאידה תומא סלימאן: אתה רוצה, אתה שואל ומקבל את עצתה, למרות שהחוק אומר משהו אחר.

עאידה תומא סלימאן: החוק מחייב שילוב היועצות בכל מיני תהליכים בתוך הרשות המקומית, דבר שלא קורה.

עאידה תומא סלימאן: אולי הגיע הזמן גם לשנות את השם, כדי לגזור ממנו סמכויות ולגזור גם זכויות.

עאידה תומא סלימאן: אני לא אאריך בפתיחה, כי אני יודעת שיש לנו כמה וכמה ניירות עמדה, ואני שמחה שקיבלתי ניירות עמדה גם מארגונים וגם מיועצות, עליהם נרצה לעבור בהמשך.

עאידה תומא סלימאן: נפתח עם ההתייחסות של ורד סויד.

עאידה תומא סלימאן: בהמשך נעבור לגופים האחרים.

<ורד סויד: אז קודם כל אני רוצה לברך אותך, גברתי יושבת הראש, על היוזמה לדיון.

<ורד סויד: אני חושבת שבדברי הפתיחה - את מכירה הרבה מאד את השטח ואת באה מתוך השטח – את נגעת בנקודה המרכזית ביותר, שהגיע הזמן לשנות סטאטוס מיועצת לממונה או מנהלת מקצועית של תחום ושל נושא.

<ורד סויד: כמעט בשום תפקיד ברשות המקומית, הפונקציות המקצועיות לא נקראות בשם הזה, מלבד אולי בבטיחות.

<ורד סויד: מהנדסי עירייה לא נקראים יועץ להנדסה, לא מנהלת החינוך, לא מנכ"לית העירייה.

<ורד סויד: אני חושבת שלשינוי הזה יש משמעות מאד גדולה.

<ורד סויד: גם אנחנו ברשות חושבות שלא ניתן לעשות את זה כתפקיד נוסף ויש בזה סוג של הסללה מגדרית.

<ורד סויד: הפרשנות לחוק טוענת שהיועצת צריכה להיות רק אישה.

<ורד סויד: באחד היישובים מונה יועץ גבר ולא מקבלים את המינוי הזה, וגם בכל החוזרים מופיע שצריכה להיות אישה.

<ורד סויד: לכן אנחנו חושבים שגם בנשוא הזה צריך להיות שינוי.

<ורד סויד: זה צריך להיות אוניברסאלי לכולם, על פי כישורים מקצועיים ורקע מקצועי.

<ורד סויד: היו לנו פעמים שראשי רשויות בחרו - - -

עאידה תומא סלימאן: רגע, שאני אבין, את מבקשת שזה יהיה פתוח?

<ורד סויד: תפקיד מקצועי כמו לכל דבר, פתחו את תפקיד הממונות במשרדי הממשלה.

<ורד סויד: באופן טבעי אני אעדיף שתבחרנה נשים ואני חושבת שיש להן יתרון.

<ורד סויד: אני רק חוששת מעצם זה שזה דבר שעוסקות בו נשים, שיותר קל להשאיר את זה כתפקיד נוסף ואני חושבת שצריך לשנות את זה למנהלות, בין אם זה יהיה תחום, בין אם זה יהיה אגפים או מנהלים, אבל זה חייב להיות תפקיד ביצועי ומעבר לייעוץ, ותפקיד מרכזי ולהימנע מסיטואציות מסוימות, שבמקרים מסוימים בחרו נשים בתפקידים שלא יכולות לעסוק בזה, עקב ניגוד עניינים אינהרנטי.

<ורד סויד: את לא יכולה להיות מנהלת לשכה של ראש הרשות ולהילחם במכרזים על זה שאישה תיבחר.

<ורד סויד: העבודה של היועצות היא מאד משמעותית וביום רביעי יוגש אצלך דו"ח של ארגון שוות של ואן ליר, שיראה על התפתחות משמעותית בנושא המגדר וכל גוף מייחס את זה לכל מיני הסברים.

<ורד סויד: בעיני אחת הסיבות לשינוי זו העבודה המשמעותית של היועצות.

<ורד סויד: המינויים שנעשו בשנים האחרונות, בעיקר דגש במגזר הערבי, אבל עדיין המלאכה לא הושלמה.

<ורד סויד: בחודשים האחרונים אנחנו יושבים ביחד עם האגף לשכר ומשאבי אנוש במשרד הפנים, על בדיקת מינויי היועצות בכל רשות ובמקומות שבהם לא בוצע מכרז, ליציאה למכרז.

<ורד סויד: כרגע מתקיימים מכרזים בבית שמש, באשדוד ואני מבינה שבנצרת אמור להיות בזמן הקרוב.

<ורד סויד: אנחנו רוצים רק אחרי שיהיה הליך מסודר, ביחד עם השותפה שלנו מהשלטון המקומי, עם שולה אגמי, וגם עם המפא"ם ואיגוד היועצות, שההכשרה תבוצע על ידי הגוף המקצועי של משרד הפנים, על ידי המפא"ם – שזה הגוף שמכשיר גם את ראשי הרשויות וחשוב שיהיה סנכרון בין כל הדברים.

<ורד סויד: אני הופעתי בקרב הקורס של ראשי הרשויות לדבר על חשיבות המינוי.

<ורד סויד: פנינו גם באופן אקטיבי, העברנו את הדברים למשרד הפנים.

<ורד סויד: היום נמצאת כאן לישי, היא הנציגה של משרד הפנים, כי האגף נמצא ביום עיון ואנחנו רוצות להוביל ביחד איתך שינויים ותיקונים, גם של הגדרת השם, גם להפוך את זה למשרה מרכזית, משמעותית ולא תפקיד נוסף.

<ורד סויד: מבחינתי, אני רואה שזה צריך להיות בכל היישובים, כולל גם ביישובים הקטנים - יש צורך במינוי משרה מלאה.

<ורד סויד: העבודה שצריכה להיעשות ושנעשית ביישובים הקטנים- למרות שההיקף המספרי נראה לנו קטן יותר, לפעמים הצרכים וההתחלה היא משמעותית יותר.

<ורד סויד: מטעם הרשות לקידום מעמד האישה נמצאת פה גם עורכת הדין הימת יונס.

<ורד סויד: הרשות לקידום מעמד האישה נתנה בשנים האחרונות ליועצות קורסים להכנה מוניציפאלית לניהול כלכלי.

<ורד סויד: כמעט בכל רשות בארץ התקיים קורס עם מספר מסוים של משתתפות מינימאלי, בכדי לתת להן כלים ותשתית שתהיה קבוצה של מנהיגות נשים שקיימת בשטח, והיא תהיה כלי עזר ליועצת ונמשיך עם המדיניות הזאת של מתן קורסים לאורך כל היישובים.

<ורד סויד: במגזר הערבי התקיימה גם הכשרה ייעודית לפורום של היועצות במגזר הערבי.

<ורד סויד: מבחינתנו, אנחנו חושבים שבכדי להמשיך את השינוי, היועצות צריכות להשתנות, להיות מנהלות ובמשרה מלאה.

<ורד סויד: תודה.

עאידה תומא סלימאן: תודה, גברת סויד.

עאידה תומא סלימאן: למרות שיש לי קצת חילוקי דעות בנושא, במיוחד לגבי ההגדרה שהשתמשת בה – תפקיד ביצועי, מקצועי שהוא פתוח גם לגברים.

<ורד סויד: אם יהיה גבר עם הבנה בנושא מגדר, שיש לו ידע והוא יוכיח שהוא - - -

עאידה תומא סלימאן: הבעיה, לצערי הרב אני חושבת שתוך שנה ישלטו לנו על כל ה - - -

<ורד סויד: בממונות עוד לא נכנס גבר אחד.

עאידה תומא סלימאן: נתחיל לבקש שוויון בהזדמנות לקבלת עבודה.

<ורד סויד: אני לא רואה מישהו שרוצה להיכנס לזה.

עאידה תומא סלימאן: כשיהיה לזה משכורת טובה, תאמיני לי, כולם ירצו להיכנס לזה.

עאידה תומא סלימאן: גברת לישי משעלי, ראש מטה לשכת מנהל לשלטון מקומי, משרד הפנים.

עאידה תומא סלימאן: אני בחרתי לתת לך את רשות הדיבור קודם כל, כי אני רוצה לשמוע אותך.

עאידה תומא סלימאן: אני יודעת מישיבות קודמות שלא היו הרבה תשובות ממשרד הפנים גם על מספר היועצות שהיו במינוי תקני, חוקי, גם מה המצב או למה המשרד לא זז כדי לעשות משהו למען אכיפת החוק בעניין הזה.

עאידה תומא סלימאן: יש לי עוד כמה שאלות.

עאידה תומא סלימאן: נשמע אותך, בבקשה.

<לישי משעלי: שמי לישי משעלי, את לא הראשונה ובטח לא האחרונה שתאמר את שמי אחרת.

<לישי משעלי: אני ראש המטה של מרדכי כהן.

<לישי משעלי: אני שבועיים בתפקיד.

<לישי משעלי: ורד ואני מכירות כי הייתי שבע שנים במשרד הרווחה, אבל זה פרק שכרגע הסתיים.

<לישי משעלי: לצורך הישיבה הזאת, אני לא אשת בשורות, לצערי.

<לישי משעלי: מוני מעתוק יושב באגף במשך החצי שנה האחרונה כדי לארגן דטא בייס.

<לישי משעלי: אין דטא בייס מסודר היום במשרד הפנים, כדי לדעת - - -

עאידה תומא סלימאן: כמה רשויות מקומיות יש?

טלי פלוסקוב: 257.

עאידה תומא סלימאן: תאמיני לי, אם הייתי משתגעת יומיים – הייתי משיגה את הדטא בייס – יש לכם יועצת.

עאידה תומא סלימאן: אין לכם יועצת.

עאידה תומא סלימאן: יש לכם.

עאידה תומא סלימאן: אין לכם .

<לישי משעלי: במסגרת המסגרת השוטפת שלו, ראש האגף לכוח אדם ברשויות המקומיות, מוני מעתוק מנסה למפות כל מיני בעלי תפקידים, מנכ"ל, גזבר, יועץ משפטי, אחד מהם, מאחר שזה תפקיד סטטוטורי, זה היועצת לקידום מעמד האישה ובמסגרת ההליכים שהוא עובר עם הרשויות המקומיות, הוא מבקש את הדו"חות.

<לישי משעלי: הוא התחייב ואני מתחייבת בשמו בוועדה הזאת, עד סוף השנה, ורד יודעת את זה, להעביר את - - -

עאידה תומא סלימאן: עד סוף השנה?

<לישי משעלי: אין בן אדם היום שיושב במשרד הפנים ואחראי על הנושא הספציפי הזה - - -

טלי פלוסקוב: אני מצטערת, את פשוט מוציאה מייל למזכירה של ראש העיר עם שאלה – אתם חייבים להחזיר תשובה וזהו.

טלי פלוסקוב: אני לא מבינה.

<לישי משעלי: אני אעביר את המסר.

<לישי משעלי: רגע, רק אם אפשר גברתי להמשיך ולהגיד, כי אני חושבת שזה לא רק אישור למיפוי.

טלי פלוסקוב: אין בזה רצינות.

<לישי משעלי: אנחנו רוצות, אם אני מבינה נכון, המטרה היא לא רק למפות, המטרה היא גם לנסות לראות איך מפעילים את הסנקציה.

<לישי משעלי: אז גם אם מחר אנחנו נביא רשימה איפה יש ואיפה אין, צריך לחשוב איך להפעיל את הסמכות.

עאידה תומא סלימאן: סליחה, קודם כל אני מאד מקבלת את זה שבעצם זה מה שאת חייבת לדווח כי לא נתנו לך עוד נתונים.

עאידה תומא סלימאן: אבל לא מקובל עלי, שוב, שמשרד הפנים, שידע שהוא הגיע לישיבה לפני שנה ועמד באותה עמדה ואמר אין לי נתונים, שיגיע עוד פעם, לעוד ישיבה ויאמר את אותם משפטים ועדיין עושים מיפוי.

עאידה תומא סלימאן: מה זה צריך להיות?

עאידה תומא סלימאן: כמה זמן לוקח לעשות מיפוי?

עאידה תומא סלימאן: סליחה, הייתי מנכ"לית ארגון נשים נגד אלימות, לא משרד.

עאידה תומא סלימאן: החלטנו יום אחד להשתגע ולעשות מיפוי לכלל הרשויות המקומיות הערביות.

עאידה תומא סלימאן: תאמיני לי, תוך שבוע קיבלנו את כל המידע שהיינו צריכות.

עאידה תומא סלימאן: ואין לנו שום סמכות לשאול את השאלות ואין לנו שום אפשרות לבדוק את הדטא בייס שקיים בתוך המסגרת.

עאידה תומא סלימאן: אני חושבת שזה זלזול בוועדה, לתת לה תשובה כזו וזה לא מקובל עלי וזו לא התייחסות של משרד שיודע היטב שכאשר מבקשים מנציגים שלו להגיע לוועדה, הוא צריך להגיע מציוד עם כל המידע הדרוש.

עאידה תומא סלימאן: וזו לא פעם ראשונה שמבקשים מידע כזה ולא פעם שנייה ולא פעם שלישית.

עאידה תומא סלימאן: אני חושבת שזה סוג של זלזול, כולל במה שנקרא יועצות ולתפקיד הזה במיוחד.

עאידה תומא סלימאן: ותאמיני לי, אם היינו שואלים על גזברים במועצות המקומיות, למשרד הפנים היו תשובות מאד ברורות בנושא הזה.

עאידה תומא סלימאן: זה חלק מהזלזול הזה בתפקיד.

עאידה תומא סלימאן: זה משדר שזה תפקיד שלא כל כך חשוב למשרד הפנים.

עאידה תומא סלימאן: לעניין משרד הפנים, מה הסנקציות הדרושות?

עאידה תומא סלימאן: החוק אומר באופן הכי פשוט – מי שמבין את הנקרא - - -

<לישי משעלי: אבל כמו שאת ציינת, זה לא הופעל.

<לישי משעלי: הסנקציה לא הופעלה מעולם.

עאידה תומא סלימאן: בסדר, לכל דבר יש פעם ראשונה, לא?

עאידה תומא סלימאן: אני חושבת שכאשר החוק נחקק ונאמר בו באופן הכי ברור - - -

טלי פלוסקוב: זו עבירה על החוק.

עאידה תומא סלימאן: זו עבירה על החוק קודם כל, של השר עצמו וזה מאד חמור.

עאידה תומא סלימאן: עבירה של השרים הקודמים.

עאידה תומא סלימאן: השר החדש עוד לא צבר את העבירה.

עאידה תומא סלימאן: אני חושבת שמן הראוי שהשר החדש, ואני אעביר את זה בכתב, לא יחזור על העבירה על החוק שעשו קודמיו וכן יפעל לפי החוק הזה.

עאידה תומא סלימאן: אי אפשר למשוך את זה עוד ועוד וזאת הסיבה שבעצם אנחנו נשב עכשיו ונשמע מהיועצות ומהארגונים שמטפלים בנושא מה הוא מצב היועצות, בגלל הגישה הזו.

עאידה תומא סלימאן: בגלל הגישה ובגלל החקיקה החסרה, עליה נשמע אחר כך.

<לישי משעלי: גברתי יושבת הראש, רק כדי להשלים את התמונה, קודם כל זה נושא חדש, כי אם התיקון נעשה בשנת 2008, אז כן, משרדי ממשלה לוקח להם את הזמן גם לשנות.

<לישי משעלי: זה לא רק היועצות, יש גם את הרשות לקידום מעמד האישה - - -

עאידה תומא סלימאן: אני מציעה לחסוך הסברים כאלה, כי את נכנסת פה למקום שזה נעשה יותר ויותר גרוע.

עאידה תומא סלימאן: עדיף שלא.

עאידה תומא סלימאן: אני מציעה לא לנסות לתת הסברים שאת בעצמך, אם תשמעי אותם, לא תקבלי אותם.

עאידה תומא סלימאן: אז בואו נחסוך מהזמן.

<לישי משעלי: אני רק אגיד שכן יש תהליכים ובעיקר עם השלטון החדש, גם עם השר החדש וגם עם המנכ"לית החדשה, לבוא עם איזו שהיא הצעה להקים מועצה ציבורית כדי לקדם את הנושא הזה בפני ראשי הרשויות.

<לישי משעלי: כרגע יש כל מיני הצעות במשרד הפנים, לבוא ולקדם את העניין הזה - - -

עאידה תומא סלימאן: מן הראוי שאנחנו נשמע על ההצעות האלה.

עאידה תומא סלימאן: זה בדיוק הדיון שלמענו התכנסנו, כדי לשמוע הצעות, כדי לראות איך אפשר לקדם.

עאידה תומא סלימאן: אם יש הצעות רציניות בתוך משרד הפנים, היה מן הראוי להביא אותן ולדבר עליהן.

<לישי משעלי: קודם כל צריך להביא את זה למנכ"לית, לקבל את האישור וכשזה יותר מגובש, בהחלט לבוא ולהציג את זה באופן מסודר.

עאידה תומא סלימאן: אז בעצם אנחנו עדיין לא בשלב שיש הצעות.

עאידה תומא סלימאן: זה מה שאני מבינה.

עאידה תומא סלימאן: חברת הכנסת טלי פלוסקוב ביקשה את רשות הדיבור, מאחר שהיא צריכה לצאת לעוד ועדה.

טלי פלוסקוב: לעוד ועדות, תיקון קטן.

עאידה תומא סלימאן: ועדות.

טלי פלוסקוב: גברתי יושבת הראש, דבר אחד שאנחנו צריכים להרגיל את הכנסת להתחיל לדבר – גברתי יושבת הראש.

טלי פלוסקוב: אתן לא מבינות, בנות, כמה פעמים אני עומדת בדוכן המליאה, כי אני סגנית יושב הראש, ואומרים לי – אדוני יושב הראש, ואז מתקנים את עצמם.

טלי פלוסקוב: אז לאט לאט אנחנו צריכים להרגיל אותם להשתמש במילים – גברתי יושבת הראש.

טלי פלוסקוב: בוקר טוב לבנות המקסימות שנמצאות כאן, חלקכן אני מכירה - - -

<קריאה: נשים.

<קריאה: נשים, לא בנות.

טלי פלוסקוב: סליחה.

טלי פלוסקוב: אתן תבינו עוד מעט למה אני אומרת את זה ככה.

טלי פלוסקוב: חלקכן אני מכירה ונפגשנו, חלקכן אני רואה בפעם הראשונה.

טלי פלוסקוב: קודם כל אני חייבת להגיד לכם, אני לא חברה בוועדה הזו, אבל אני הגעתי לכאן כי ראיתי נושא שהוא מאד מאד חשוב.

טלי פלוסקוב: אני לא חברה בוועדה הזאת לא כאני לא רוצה, אלא כי פשוט אי אפשר לפצל אותנו לכל כך הרבה חלקים וצריך להיות לא רק רשומה כחברה בוועדה, אלא גם לעשות משהו.

טלי פלוסקוב: אבל יחד עם זאת, כל אחד מאיתנו, כאשר הוא רואה נושא חשוב לעצמו, הוא יכול להתייצב בוועדה וכמובן, כמו שאתם ראיתם, נותנים פה את הבמה ואנחנו יכולים להיות חלק מהשינויים שהוועדות מלוות ואני כאן טוענת שהנושא שעולה היום לשולחן הוא נושא מאד מאד חשוב.

טלי פלוסקוב: מי שלא מכיר אותי לא יודע, מי שמכיר אותי יודע, שאני כיהנתי כראש עיריית ערד לפני שהגעתי לתפקיד.

טלי פלוסקוב: כראש עיר, אני מבינה כמה התפקיד הזה חשוב ברשות.

טלי פלוסקוב: אני זכיתי לשתי יועצות – הייתה לי יועצת שאפילו אגיד את שמה – מרינה גלייזר, שהיום היא לא בתפקיד, כי לא היה לה תואר ראשון.

טלי פלוסקוב: אחרי החקיקה היינו חייבים לעשות שינוי.

טלי פלוסקוב: אחריה נכנסה עירית כהן, אישה מקסימה.

טלי פלוסקוב: בטח הרבה אנשים מכירים אותה.

טלי פלוסקוב: אתן פשוט לא מבינות עד כמה התפקיד של יועצת ראש העיר לקידום מעמד האישה הוא משמעותי בהצלחה של ראש עיר.

טלי פלוסקוב: כל ראש עיר.

טלי פלוסקוב: וזה מה שבעיני אנחנו צריכים לאט לאט להסביר לראשי הרשויות שבסך הכל, ברגע שיש להם אישה לצדם, הם רק ירוויחו מזה.

טלי פלוסקוב: אני התמודדתי עם כמה דברים לצורך העניין שתי הנשים שאני מדברת עליהן, הן היו מנהלות מחלקות ומעבר לתפקיד שלהן – עירית היא מנהלת מיחשוב, שזה תפקיד שהוא בדרך כלל גברי, והיא אגב עושה את זה בצורה בלי רגילה.

טלי פלוסקוב: אם היא תדע כמה דיברתי עליה היום בוועדה - - -

<קריאה: אני אגיד לה.

טלי פלוסקוב: מה שאני רוצה להגיד, אני חושבת שיצאו כמה דברים נורא חשובים כבר, וגברתי יושבת הראש, אני אשמח מאד להצטרף לכל קריאה שתצא בשם הוועדה, כי הדברים שהועלו כאן הם מאד מאד נכונים.

טלי פלוסקוב: אחד מהם – לא יכול להיות שאישה בתפקיד הזה תעבוד בהתנדבות.

טלי פלוסקוב: חד משמעית.

טלי פלוסקוב: זה אחד.

טלי פלוסקוב: שניים, לא יכול להיות שיש רשויות שעדיין אין להם את התפקיד הזה.

טלי פלוסקוב: אני מבינה שאת מאד צעירה ואני לא יכולה לבוא אליך בטענה, כי אני מבינה שאת רק שבועיים בתפקיד, אבל שלחו אותך לכאן.

טלי פלוסקוב: אני חושבת שזה כבר סוג של זלזול בוועדה הזאת, בלי לפגוע בך.

טלי פלוסקוב: היו צריכים לשלוח מישהו שעבד.

טלי פלוסקוב: מה זאת אומרת בשנת 2008 זה חדש?

טלי פלוסקוב: 2008 זה ישן.

טלי פלוסקוב: זה לא מצב חדש.

טלי פלוסקוב: יחד עם זאת, לי אישית יש תקווה.

טלי פלוסקוב: יש היום את מנכ"לית המשרד, אורנה רוזמן, שמי שמכיר אותה בתפקידים הקודמים שלה, היא אישה עם המון כוח, עם הרבה מוטיבציה, עם הרבה אש בעיניים וזה מה שאנחנו בדרך כלל רוצים והנשים האלה בדרך כלל גם מצליחות.

טלי פלוסקוב: אני מאד מאמינה בזה שהיא תיקח את הנושא ופה אני מבקשת גם למסור לה אישית את האמירה מתוך הוועדה.

טלי פלוסקוב: אנחנו בונים עליה, נקרא לזה כך.

טלי פלוסקוב: היא זאת שצריכה להביא בשורה בנושא הזה של יועצות לקידום מעמד האישה.

טלי פלוסקוב: יש לה הרבה סמכויות היום בתוך משרד הפנים, ואנחנו מכאן, אם צריכים לתת לה גיבוי באמצעות שינוי חקיקה או כל מיני דברים שנעשים בכנסת – אני חושבת שאין פה אישה שלא תקום ותצטרף.

טלי פלוסקוב: דבר אחרון שאומר, לפני שאני יוצאת.

טלי פלוסקוב: יש כאן קונסנסוס, בנות, נשים יקרות, סליחה, אני צריכה לתקן את עצמי.

טלי פלוסקוב: ולמה בנות?

טלי פלוסקוב: כי כל הזמן שעבדתי בעירייה, אנחנו כולנו היינו חברות, ולכן אני מרשה לעצמי לדבר ככה.

טלי פלוסקוב: אז יש פה קונסנסוס בין חברות הכנסת.

טלי פלוסקוב: לא חשוב לאיזו מפלגה הנשים שייכות.

טלי פלוסקוב: אנחנו כולנו כאן מאד מאד בדעה אחת והדעה הזאת היא שצריך לקדם את מעמד האישה במדינה שלנו ולא יכול להיות שהיום ברדיו אני שומעת שהיה איזה שהוא טקס סיום מסוים במשרד הביטחון, לא חשוב של מה, ולא נתנו לנשים לעלות על הבמה לשיר שיר, כי הן נשים.

טלי פלוסקוב: איך זה יכול להיות?

טלי פלוסקוב: רק עכשיו שמעתי על זה.

טלי פלוסקוב: זה משהו טרי לגמרי.

<ורד סויד: יש ועדה וסיכום של הדרת נשים ואסור למנוע שירת נשים.

טלי פלוסקוב: אז אני אומרת לכם, זה משהו חדש לגמרי.

טלי פלוסקוב: לכן, מה שאני רוצה להגיד מכאן, גברתי יושבת הראש, קודם כל אני מברכת מאד על עצם קיום הדיון בנושא הזה ואני פונה לכל הנשים שנמצאות כאן באולם – תשתמשו בנו.

טלי פלוסקוב: אנחנו כאן כדי לעזור לכן.

טלי פלוסקוב: אנחנו כאן כדי לקדם אתכן, ואם אתן מרגישות שאתן נתקעות במשהו שלא מצליחות לבד, תפנו אלינו.

טלי פלוסקוב: אנחנו נוציא מכאן קריאה, אנחנו נעלה את זה לסדר היום, אנחנו נצעק ואנחנו נרים את כל האווירה כאן, כדי שהצדק פה ינצח והנשים תהיינה במקומות הראויים להן.

טלי פלוסקוב: אז שוב פעם תודה לכולן.

טלי פלוסקוב: אני מתנצלת מאד.

טלי פלוסקוב: אני הייתי מאד שמחה לשמוע את ההמשך, אבל אני חייבת לרוץ, כי יש דיון מאד חשוב בוועדת הכלכלה.

טלי פלוסקוב: אתן יודעות איך למצוא אותי – טלי פלוסקוב.

טלי פלוסקוב: אני חושבת שוב, כל אישה אחרת, כל חברת כנסת אחרת, תהיה במקומי ותשמח לתת את היד בכל הדברים שאתן עושות.

עאידה תומא סלימאן: תודה רבה לחברת הכנסת.

עאידה תומא סלימאן: גברת שולה אגמי, מרכז השלטון המקומי, בבקשה.

<שולה אגמי: אני רוצה קודם כל באמת לברך אותך שיזמת את הדיון החשוב הזה וכן לומר דווקא כאן, שאנחנו כמרכז השלטון המקומי, פנינו לכל ראשי הרשויות על מנת לעשות סדר עם הדבר הזה בנושא היועצות, שכל אחד ירשום לנו מי יועצת ומי עברה מכרז.

<שולה אגמי: אני רוצה לומר שקיבלנו שיתוף פעולה שכמותו לא ראיתי.

<שולה אגמי: מדהים.

<שולה אגמי: תוך שבוע ימים קיבלתי תשובות מלפחות 90 ראשי רשויות ואני עדיין ממשיכה לקבל, כדי שבאמת נוכל לראות איך אנחנו עובדות וכן נשב יחד עם אורנה ממשרד הפנים, ונראה איך אנחנו מזרזים את כל הדבר הזה.

<שולה אגמי: אני רק רוצה לציין - - -

<ורד סויד: אבל את פרטי המכרז הם לא העבירו לך.

עאידה תומא סלימאן: עד הרגע הזה לשלטון המקומי ולמשרד הפנים אין תשובה כמה יועצות מקומיות - - -

<שולה אגמי: אני אגיד לך למה, כי כל הזמן שלחו לנו את כל היועצות הקיימות שנבחרו, לא שעברו מכרז.

<שולה אגמי: יש הרבה שלא עברו מכרז ולכן פה נעצרנו והחלטנו לעשות סדר עם הדבר הזה, אחרי שורד פנתה אלינו, כי אנחנו מקבלים תשובות מראש הרשות ויודעים שזו היועצת ואיתה אמורים לעבוד.

<שולה אגמי: עוד דבר, אני חושבת שיש פה דבר שבאמת, מזה מספר שנים אנחנו מעלים את הנושא הזה ודנים בנושא הזה של מה ההגדרה של יועצת, מה תפקידה, מה היא אמורה לקבל על פי החוק, לקבל את מה שמגיע לה.

<שולה אגמי: רוב היועצות עובדות כפל תפקידים, דבר שמקשה עליהן לתפקד בתפקיד, כי זה קשה ללא תגמול, ללא תקציב.

<שולה אגמי: יש מספר קטן מאד של נשים, של יועצות, שעובדות במשרה מלאה והבעיה שלהן היא שונה לגמרי.

<שולה אגמי: אני חושבת שמהוועדה הזאת אנחנו צריכים באמת לקדם, גם משרד הפנים, גם הרשות למעמד האישה, גם השלטון המקומי, לקדם את הנושא הזה של יועצת, על מנת שבאמת פעם אחת, לתמיד, נדע.

<שולה אגמי: עד היום אין רשימות כלליות של מי יועצת.

<שולה אגמי: לא יכול להיות.

<שולה אגמי: אני אומרת לך - - -

עאידה תומא סלימאן: את אומרת לי שלא יכול להיות?

<שולה אגמי: אני אומרת לכולנו.

<שולה אגמי: לא יכול להיות ש - - -

עאידה תומא סלימאן: שלוש הרשויות שאמורות לדעת, אין לכם תשובה.

<שולה אגמי: את צודקת.

<שולה אגמי: לי היו רשימות שקיבלתי מראשי רשויות.

<שולה אגמי: ורד ישבה איתי אחד לאחד, אמרה שזו עברה, זו לא עברה.

<שולה אגמי: החלטנו לפנות לראשי הרשויות ובאמת לקבל מי כן עברה ומי על פי החוק היא יועצת, על מנת שנוכל לקדם את הדברים.

עאידה תומא סלימאן: תשמעו, אני חושבת שעצם העובדה שאין מנגנון ברור, הרי יש חוק שמחייב את שר הפנים לפעול.

עאידה תומא סלימאן: אם לא בנו מנגנון לבדוק איך בעצם ימלאו אחרי החוק – זה אומר כוונה תחילה לא למלא אחרי החוק.

עאידה תומא סלימאן: ככה אני תופסת את זה.

עאידה תומא סלימאן: לא נבנה מנגנון שיבדוק, אחרת איך מפעילים סמכות מסוימת ואיך ממלאים את הוראות החוק, אם לא ברור איך עושים את זה?

עאידה תומא סלימאן: איך בודקים?

עאידה תומא סלימאן: כנראה שזה נושא שמבקר המדינה ישמח לטפל בו.

עאידה תומא סלימאן: תודה.

עאידה תומא סלימאן: אני מבקשת לשמוע את יו"ר איגוד היועצות ברשויות המקומיות, ענת לבנת.

<ענת לבנת: אני נרגשת מאד מאד, כבוד יושבת ראש הוועדה.

<ענת לבנת: אני בתפקיד כעשר שנים, משנת 2005, כיועצת ראש העיר למעמד האישה בעיריית בת ים, יושבת ראש מועצת הנשים שם ומ-1 באפריל 2014 התמניתי גם כיושבת ראש איגוד היועצות.

<ענת לבנת: האמת היא, שכשדיברתי על האג'נדה ומה שאני הולכת לעשות, זה היה דבר ראשון בעזרתה של הגברת ורד סויד, מנכ"לית הרשות, לנסות להניע את הנושא – אני אקרא לזה סטאטוס, אני אקרא לזה מעמד היועצת – ואת הויכוחים על כמה דרגות ומשרות ומזה, אנחנו נעשה אחר כך.

<ענת לבנת: דרך אגב, אני רוצה לומר ולהעיר, כשנכנסתי לתפקיד, ניסיתי לראות מה קורה בשטח, גם בעזרתה של ורד, והבעיה הנוספת שלא הוזכרה פה, שעד שאנחנו משלימים את הנתונים, אז הם כבר משתנים.

<ענת לבנת: זאת אומרת עד שכמעט הגעתי לנתון הפחות או יותר סופי, אז כבר היו בערך 20% עד 30%, אני לא רוצה להגיד שתתפסו אותי במילה, אבל היו שינויים ויש כל הזמן - - -

עאידה תומא סלימאן: סליחה, אבל אם מפטרים, לפי החוק צריך להודיע לרשות כדי שתתערב ותבדוק אם הפיטורים היו - - -

<ורד סויד: הם מודיעים.

<ורד סויד: הדיון מתקיים במועצה.

<ורד סויד: אני יכולה לתת לך דוגמא ממה שקרה ברמת גן.

<ורד סויד: מינו יועצת ופיטרו את היועצת לקידום מעמד האישה בעיריית רמת גן.

<ורד סויד: הגעתי לדיון, דיברתי בפני חברי המועצה, הייתה איתי גם ענת לבנת והתנגדנו לפיטורים שלה ונתנו את כל הנימוקים ודיווחנו על עבודתה המקצועית.

<ורד סויד: הסמכות היא של חברי המועצה.

<ורד סויד: אני אומרת לך שמבחינתי זה היה אחד הרגעים הקשים ביותר ואנחנו מתנגדות לזה שאפשר לפטר יועצת בישיבת מועצה, בלי שימוע, בלי הליך מקצועי, בלי שום דבר.

<ורד סויד: זה מנוגד, זה משפיל מאד.

<ורד סויד: יצאנו עם חוויה מאד קשה.

<ורד סויד: יועצת שעשתה עבודה מאד מקצועית, מונתה גם עכשיו יועצת מקצועית כמובן, אבל אנחנו רוצות למנוע את האפשרות שמועצת עירייה מפטרת יועצת, בלי הליך שקיים לגבי כל עובד.

עאידה תומא סלימאן: זה כנראה מחייב לחשוב על חקיקה.

<ענת לבנת: יושבת פה חברתי, הגברת אתי אטיאס, מעיריית אשדוד.

<ענת לבנת: זו רשות מאד מאד גדולה.

<ענת לבנת: הגברת כיהנה ב-100% משרה, תפקיד יוקרתי שכולנו לטשנו עיניים ורצינו להיות כמותה ותשעה חודשים אומרת לי היום בסוד, עדיין אין יועצת שנכנסה.

עאידה תומא סלימאן: עשיתן לה עין רעה.

<ענת לבנת: זאת אומרת ש - - - בתפקיד, ולא קרה שום דבר.

<ענת לבנת: אני רוצה לציין שבנייר העמדה שלנו אנחנו הזכרנו שלושה דברים.

<ענת לבנת: יש הרבה, הרשימה היא מאד גדולה - - -

עאידה תומא סלימאן: את חייבת לקצר.

<ענת לבנת: אני מקצרת.

<ענת לבנת: שלושה דברים עיקריים – אנחנו מדברים על היקף משרה של היועצת.

<ענת לבנת: אנחנו מדברים משנת 2000, כשנקבע מינוי יועצת לקידום מעמד האישה.

<ענת לבנת: אנחנו מדברים שברוב הרשויות היום כבר יש יועצת.

<ענת לבנת: אנחנו מדברים על זה שברוב הרשויות התפקיד הוא תפקיד נוסף, וההמלצה בחוק, אני קראתי, זה שיש לשמור כי תפקיד זה לא יפגע מקיום תפקידה האחר.

<ענת לבנת: באמת?

<ענת לבנת: איפה זה נמצא, באיזה קרקס זה יכול להיות?

<ענת לבנת: אני אישית מתפקדת כמנהלת ענף חינוך גופני.

<ענת לבנת: אני לא יכולה לומר היום, ובהתחלה עוד אמרתי, כדי שלא יפגעו בי, אבל אני לא יכולה לומר שזה אחד לא פוגע בשני.

<ענת לבנת: אני לא יכולה לומר שאני לא מג'נגלת.

<ענת לבנת: או שזה פוגע בתפקיד או שזה פוגע באישה.

<ענת לבנת: אני היום מרגישה שזה מתחיל לפגוע בי, כי אני רוצה לעשות את ה-100%, את ה-150% בכל מקום ולהיות באפשרות של נוכחת ומשמעותית, הן בפני העיר, הן בפני ראש העיר, ואין יצור כזה.

<ענת לבנת: לא קיים יצור כזה שמכתיבים למישהי בתפקיד ואני לא מדברת על הנושא של תוספת השכר.

<קריאה: הורידו לך שעות נוספות.

<ענת לבנת: הורידי לי שעות נוספות בפועל, כי זה לא היה חוקי משנת 1998.

<ענת לבנת: מצאו את הכל בסוג של מלחמה כמעט.

<ענת לבנת: וכל אחת ברשות שלה במלחמה, היא בודדה באיזה שהוא מקום.

<ענת לבנת: לבד מוורד סויד והשלטון המקומי – שולה אגמי, שאנחנו מנסות לעשות שיתופי פעולה ולקבל איזה שהוא כוח, אבל זה איזה שהן כנפיים לא משמעותיות.

<ענת לבנת: אנחנו מאד רוצות את נושא הדרגה ואני הזכרתי גם הכשרה.

<ענת לבנת: זה צריך להיות בילד-אין בנושא הזה.

<ענת לבנת: יועצת, כמו שהיא מונתה במכרז, היא תקבל הכשרה והיא תצא לדרך והיא תהיה - - -

עאידה תומא סלימאן: כדאי להזכיר גם שהחוק מדבר על הכשרה.

עאידה תומא סלימאן: אז אנחנו בעצם מדברות פה, עוד לפני שעלה הנושא של שינוי החקיקה, אנחנו מדברות עדיין על יישום החקיקה שאנחנו לא מרוצות ממנה.

עאידה תומא סלימאן: אפילו זה עוד לא קיים.

עאידה תומא סלימאן: תודה.

עאידה תומא סלימאן: רשות הדיבור לגברת אבתהאג' אימז'לי, יועצת קידום מעמד האישה בעיריית נצרת, בבקשה.

<אבתהאג' זובידאת אימז'לי: תודה גברתי, יושבת ראש הוועדה.

<אבתהאג' זובידאת אימז'לי: אני אדבר בשם פורום היועצות הערביות.

<אבתהאג' זובידאת אימז'לי: קודם כל ברצוננו לאודות לכן על ההזמנה לדיון עמוק זה, בכל מה שקשור לתפקיד היועצות לקידום מעמד האישה.

<אבתהאג' זובידאת אימז'לי: לצערנו הרב, חשיבות משרה זו והיכולת האדירה שלה להשפיע ולשפר את מצבן ומעמדן של הנשים בחברה, לא מובנת לרוב ראשי הרשויות המקומיות בארץ, ולדעתנו גם לא לרוב העובדים במשרדי הממשלה הרלבנטיים.

<אבתהאג' זובידאת אימז'לי: נקודה זו צריכה חשובה ויש לבדוק אותה בכנות.

<אבתהאג' זובידאת אימז'לי: הרוב המכריע של היועצות הערביות והיהודיות נתקלות בכל מיני קשיים, החל ממינוי והגדרת תפקיד, שיתוף הפעולה עם ראש הרשות ועד לאחוז המשרה, סמכויות, תקציב ומשכורת.

<אבתהאג' זובידאת אימז'לי: בקשר למינוי, רוב המינויים הם ללא מכרז, כפי שמחייב החוק.

<אבתהאג' זובידאת אימז'לי: רוב היועצות הן בתפקיד אחר לגמרי וממנים אותן לתפקיד היועצות בנוסף, ללא תמורה, בצורה התנדבותית.

<אבתהאג' זובידאת אימז'לי: אין זה נוהל תקין.

<אבתהאג' זובידאת אימז'לי: הדבר הזה לא נעשה ולא ייעשה בתפקידים אחרים ברשויות המקומיות והשאלה היא האם זה אפשרי לנהל שתי משרות באותה עת ולהצליח בהשגת המטרות העומדות בפנינו לקידום מעמד הנשים.

<אבתהאג' זובידאת אימז'לי: בנוסף, לצערנו לא מורגש שמשרד הפנים עושה ביקורת מספיקה כדי לבדוק את נכונות מינוי היועצות כחוק.

<אבתהאג' זובידאת אימז'לי: יש להם כל מיני יועצות ערביות ויהודיות שקיבלו את תפקיד היועצת ללא מכרז ומונו על ידי ראש הרשות, למרות שעברו כמה שנים.

<אבתהאג' זובידאת אימז'לי: אני אחת מהן ויש כמה עמיתות כמותי.

<אבתהאג' זובידאת אימז'לי: בשיחה שלי עם ראש הרשות שלי הוא הבטיח לי שיהיה מכרז.

<אבתהאג' זובידאת אימז'לי: אחרי שנה ושבעה חודשים, הוא הבטיח לי שבסוף החודש הזה הוא יזמין למכרז.

<אבתהאג' זובידאת אימז'לי: אני לא יודעת, אבל אני בקשר מתמיד עם הגברת ורד סויד.

<אבתהאג' זובידאת אימז'לי: לגבי אחוז משרה – לדעתנו משרה חשובה כזו, הנחשבת למשרה סטטוטורית, צריכה להיות במשרה מלאה, 100% וצריך להתייחס אליה בשיא הרצינות ולקבוע בצורה ברורה את הסמכויות הדרושות, בכדי שתוכל כל יועצת לפעול בצורה יותר מועילה.

<אבתהאג' זובידאת אימז'לי: המצב הנוכחי עצוב ומגביל את העבודה.

<אבתהאג' זובידאת אימז'לי: הגדרת התפקיד – אני פונה אליכם בבקשה לשנות את הגדרת התכנית מיועצת לקידום מעמד האישה, למנהלת היחידה לקידום מעמד האישה או יועצת לקידום נשים ושוויון מגדרי, כמו כל משרה אחרת סטטוטורית ברשות, שהיא שייכת לראש הרשות, אבל לא תלויה בו, עם דרגת מנהל מחלקה ועם כל מה שנגזר ממנה.

<אבתהאג' זובידאת אימז'לי: המשכורת צריכה להיות שווה למשרה מקבילה ברשות.

<אבתהאג' זובידאת אימז'לי: לצערנו הרב, עד כה שכר הנשים נמוך יותר משכר הגברים באותו מקום עבודה ובאותה משרה במדינה.

<אבתהאג' זובידאת אימז'לי: לדעתנו על משרד הפנים, על משרד האוצר, בשיתוף פעולה עם הוועדה המכובדת הזו, לשקול מחדש את תנאי המשכורת ליועצות.

<אבתהאג' זובידאת אימז'לי: זאת אומרת שכר בסיסי, דרגות ותנאי שכר, אחוז משרה שיהיה ב-100% וכדומה.

<אבתהאג' זובידאת אימז'לי: התקציב – התפקידים היום מנוהלים וכפופים לתקציב של הרשות, שהוא ממילא נמוך ותלויים בהחלטה של ראש הרשות.

<אבתהאג' זובידאת אימז'לי: ההצעה שלנו היא להקדיש תקציב מיוחד, בכל יישוב לפי קריטריון ארצי מחייב.

<אבתהאג' זובידאת אימז'לי: בהזדמנות זו ברצוננו להודות לגברת ורד סויד, לעורכת הדין הימת יונס מהרשות לקידום מעמד האישה במשרד ראש הממשלה וגם לעמותת נשים נגד אלימות, על תמיכתן בנו לאורך כל הדרך.

<אבתהאג' זובידאת אימז'לי: תודה לכם.

עאידה תומא סלימאן: תודה, גברת אבתהאג' אימז'לי.

עאידה תומא סלימאן: אני חושבת שהעילית כמה נקודות חשובות במיוחד בעניין התקציב, שלא העלינו עד עכשיו בישיבה הזו - כל הנושא של הקצאת תקציב מוגדר לפעילות של היועצת, דבר שלא קיים ברוב המועצות המקומיות.

עאידה תומא סלימאן: אני חייבת גם להגיד שבישיבות קודמות עם ראשי רשויות מקומיות ערביות, לפני שנכנסתי לכנסת, אחד מהדברים שדיברו עליהם הוא שהיו מקרים שראשי רשויות ביקשו הקצאת תקן ליועצת ומשרד הפנים לא הסכים.

עאידה תומא סלימאן: כן.

עאידה תומא סלימאן: אני אפילו יכולה לנקוב בשמות הכפרים שביקשו.

עאידה תומא סלימאן: אני יודעת שאחת הבעיות בנושא של תקן זה שתמיד לא נותנים תקן שצבוע מהתחלה, שזה של היועצת, אלא בעצם נותנים תקנים למועצה, מאשרים תוספות מסוימות, וראש המועצה, עם כל המחסור הקיים אצלו, צריך לבחור במה הוא בוחר ובדרך כלל הם לא בוחרים, לצערי הרב, כי יש להם עוד דברים אחרים.

עאידה תומא סלימאן: רשות הדיבור לגברת ברברה סבירסקי ממרכז אדווה, בבקשה.

<ברברה סבירסקי: את סולחת לי, אני חייבת להתחיל עם כמה כייף לי להיות פה.

<ברברה סבירסקי: עכשיו לעצם העניין.

<ברברה סבירסקי: אני גם צריכה להתנצל, כי כל הזמן אני חושבת במושגים של מלחמה.

<ברברה סבירסקי: אני מרגישה מצב רוח מלחמתי, מאבקי.

<ברברה סבירסקי: אני חושבת שזה רעיון שהזמן שלו הגיע – לשפר את המצב של היועצת.

<ברברה סבירסקי: נשים זה חצי האנושות, זה חצי.

<ברברה סבירסקי: שואלים אותי למה את כל כך משוגעת, למה נשים?

<ברברה סבירסקי: כי זה חצי האנושות וזה חצי היישוב.

<ברברה סבירסקי: וזה לא שווה משרה?

<ברברה סבירסקי: זה לא שווה התייחסות?

<ברברה סבירסקי: זה שווה.

<ברברה סבירסקי: אני רק אוסיף, שבמרכז אדווה הקמנו פורום נשות הנגב, פורום יועצות הנגב של כל היישובים בנגב ויש 20 נשים שבאות באופן עקבי לישיבות ומתוכן רק לשתיים יש משרות וכל היתר הן מנהלות מחלקות, שעושות לא משרה, משרה וחצי לפחות, כי כולן לוקחות את זה מאד מאד ברצינות.

<ברברה סבירסקי: אז אני רק רוצה לברך.

<ברברה סבירסקי: לומר שזאת יריית פתיחה, בשפה מלחמתית - - -

עאידה תומא סלימאן: אני מנסה לחשוב.

<ברברה סבירסקי: כן, איך אפשר להגיד את זה בלי מלחמה.

עאידה תומא סלימאן: בלי מלחמות.

<ברברה סבירסקי: זהו, זה נכנס לראש שלנו.

<ברברה סבירסקי: הראש כל כך דפוק.

<ברברה סבירסקי: התחלנו, בואו לא נפסיק.

עאידה תומא סלימאן: תודה.

עאידה תומא סלימאן: גברת ופא שאהין מנהלת עמותת אלזאהרא, בבקשה.

<ופא שאהין אטראד: קודם כל אני רוצה לברך אותך, יושבת ראש הוועדה, על התפקיד החדש.

<ופא שאהין אטראד: תודה על ההזמנה שלך.

<ופא שאהין אטראד: דבר שני, אני לא אדבר עוד פעם על כל המציאות הקשה של היועצות, כי אבתהאג' באמת הביאה את זה בצורה מאד ברורה – את הקשיים ואת המציאות הקשה של היועצות הערביות ברשויות הערביות ונוסף יש לנו נייר עמדה שהוגש על ידי נשים נגד אלימות ועמותת אלזאהרא ביחד, שבאמצעות הנייר הזה העלינו גם כמה נקודות חשובות בעניין המציאות הקשה גם של היועצות, במיוחד ברשויות הערביות.

<ופא שאהין אטראד: אני רוצה להתמקד בשתי נקודות מאד חשובות.

<ופא שאהין אטראד: קודם כל, אני הייתי אחת הנשים שנאבקנו הרבה שנים.

<ופא שאהין אטראד: דיברנו עוד משנת 2003 על העניין של מעמד האישה ושל היועצות לענייני נשים במיוחד, ברשויות הערביות.

<ופא שאהין אטראד: אנחנו הבאנו את הנושא הזה לוועדה בשנת 2003 וכל פעם מעלים את עניין התקציב ואת עניין התקן.

<ופא שאהין אטראד: אנחנו נתקלים באוצר שעומד ודוחה את זה.

<ופא שאהין אטראד: זה כאילו נטל שלא רוצים לטפל בו.

<ופא שאהין אטראד: בסופו של דבר, בשנת 2008, כאילו שאת הנטל הזה זרקנו על הרשויות הערביות או על הרשויות בכלל, שגם בזה הרשויות תטפלנה.

<ופא שאהין אטראד: טוב שיש חוק, אבל יש בעיה ביישום החוק, מצד אחד, ומצד שני, יש חוק שעדיין אין לו שיניים.

<ופא שאהין אטראד: אנחנו עובדות בשטח, אנחנו נפגשות עם כל הרשויות המקומיות - אנחנו, וגם הצוות של אלזאהרא והצוות של נשים נגד אלימות ואנחנו מביאים את העניין של המכרז.

<ופא שאהין אטראד: קודם כל, מתוך 74 רשויות מקומיות, יש רק 11 נשים שהן יועצות במכרז.

<ופא שאהין אטראד: מכרז מפחיד את הרשות המקומית, כי מדובר על תפקיד ועל תקן בתוך סל התקנים שלא מתוקצב ישירות וזה בא מתקציב שוטף של הרשויות המקומיות.

<ופא שאהין אטראד: המצב של הרשויות הערביות במיוחד קשה מאד ולרוב הן סובלות מקשיים תקציביים ואם מדברים על יועצות, אם מדובר בתפקיד של יועצת, זה לא סתם תפקיד, זה תפקיד בכיר.

<ופא שאהין אטראד: תפקיד בכיר, זאת אומרת שהוא עולה לרשות המקומית הרבה כסף, שאנחנו אין לנו לשלם.

<ופא שאהין אטראד: זו אחת הבעיות, ולכן בנקודה זו אנו פונים ליושבת הראש לפעול על מנת לא רק לשנות את החוק, להביא לנו את התקן הזה, שאנחנו חיכינו לו כבר יותר מ-11-12 שנים, אלא לבחון הקמת מחלקה לקידום מעמד האישה ברשויות המקומיות ותקצוב היועצת של היועצת.

<ופא שאהין אטראד: דבר שני, בושה שעד היום מדברים על מעמד האישה ועל פעילות כל כך רחבה, ובאותו זמן אין לנו גרוש אחד או שקל אחד ברשויות המקומיות, שמתוקצב ומיועד לפעילות של הנשים ברשויות המקומיות.

<ופא שאהין אטראד: תודה.

עאידה תומא סלימאן: לפעילות של היועצת.

<ופא שאהין אטראד: של היועצת, כן.

עאידה תומא סלימאן: כי לנשים יש כל מיני אפשרויות, בכל זאת, דרך רווחה ודרכים אחרות, אבל לא ליועצת ולפעילות שהיא רוצה להוביל.

עאידה תומא סלימאן: רשות הדיבור לגברת אתי אטיאס, יועצת ראש עיריית אשדוד לשעבר.

עאידה תומא סלימאן: תסלחו לי, תנסו לקצר ולדבר שלוש דקות, כדי שלכולן תהיה הזכות.

<אתי אטיאס: בוקר טוב לכולם.

<אתי אטיאס: אני יועצת ראש העיר אשדוד, אפשר להגיע עדיין, כי במשך עשרה חודשים טרם התמנתה מחליפה.

<אתי אטיאס: אני אגיד לכם שאני בבית בוכה על כך ובעלי נורא כועס, כי סך הכל אני יצרתי את הנושא.

<אתי אטיאס: בשנת 1993 נבחרתי כחברת מועצה, קיבלתי כבר את מועצת הנשים, הייתי היועצת הראשונה בארץ בשנת 1998.

<אתי אטיאס: טרם אכיפת החוק לרשויות אני כבר קיבלתי מינוי מראש העיר – יועצת ראש העיר והתחלתי לעבוד עד 2003.

<אתי אטיאס: משנת 2003 המשכתי כעובדת עירייה בלעדית בנושא, עם משרד.

<אתי אטיאס: משרד כבר היה לי קודם, כחברת מועצה, הייתה לי רכזת בחצי משרה ותקציב קטן שהלך וגדל.

<אתי אטיאס: עד עצם היום הזה, יש לי כנראה, לפי עדויות של החברות, את התקציב הכי גדול בארץ.

עאידה תומא סלימאן: אפשר לדעת כמה?

<אתי אטיאס: בערך 400,000 שקלים ואני אגיד לך למה זה שווה.

עאידה תומא סלימאן: יש כאלה שחולמים על עשירית מהתקציב הזה.

<אתי אטיאס: וזה חוץ מהמזכירות והייתה לי יועצת חיצונית וכו'.

<אתי אטיאס: בגלל זה אפשר לעשות את מה שאני עשיתי.

<אתי אטיאס: אני רואה את עצמי כדוגמא למה שאפשר לעשות כשהתפקיד הוא בלעדי.

<אתי אטיאס: אני אגיד לך למה 400,000 הם שווי ערך – לשני שירים של אייל גולן ב-12 בלילה ביום העצמאות ואולי שיר אחד של דוד אהרון.

<אתי אטיאס: זה מה שהם קיבלו – התקציב השנתי שלי.

עאידה תומא סלימאן: אהבתי את הדרך בא עשית את המשוואה.

<אתי אטיאס: בשתים עשרה בלילה, כאשר כל הילדים כבר הלכו הביתה, הוא שר כמעט לבד, אבל היה צריך לשלם לו.

<אתי אטיאס: אז זה המצב.

<אתי אטיאס: בכל אופן, זה עדיין היה אידיאלי, זה היה בספר התקציבים תחת כותרת, במחלקה לשיווין מגדרי בעירייה.

<אתי אטיאס: בשנת 2005, אני אומרת את זה וזה לא קשור לצניעות, אבל בשנת 2005 קיבלתי את פרס היועצת המצטיינת, על כך שהיה לי תקציב.

<אתי אטיאס: פשוט שהיה לי תקציב.

<אתי אטיאס: זה פשוט לא יאומן.

<אתי אטיאס: מאז, משנת 2003 עד עצם היום הזה, שיצאתי, כי מה לעשות, ראש העיר ממש לא רצה, אבל כשאמרתי לו שאני בת 67 ועוד 13 שנה אני בת 80 ואני רוצה להכיר את הנכדים ולדעת איך קוראים להם ואיזה צבע עיניים יש להם, אז הוא הבין שאני רוצה ללכת הביתה ושאני רוצה משהו אחר.

<אתי אטיאס: אני חושבת שצריך להגיע ראש אחר, אולי ראש צעיר יותר כדי לעשות את העבודה.

<אתי אטיאס: אני יצאתי עם תקציב בראייה מגדרית בזכותה של גברת ברברה.

<אתי אטיאס: בוודאי כל המנהלים עברו את התכנית, עם 30% הכרח של נשים בכל הוועדות.

<אתי אטיאס: אז זה נכון שאי אפשר מבחינה פוליטית, כי אצלנו יש 30% חרדים בעיר, אנחנו העיר השלישית בגודלה מבחינת אוכלוסייה חרדית, אז אין הרבה נשים אצל החברים שהם שליש כמעט ממועצת העיר.

<אתי אטיאס: אז אני מציעה ואני ממליצה על נשים מתוך מועצת הנשים שתהיינה ותשלמנה את ה-30%.

<אתי אטיאס: שתהיינה בינתיים כמשקיפות, אין להן זכות הצבעה, אבל יש להן זכות דיבור, זכות להשמיע.

<אתי אטיאס: למעשה, השיא היה בשנת 2010, כאשר הציעו לי איזה רעיון שנקרא עיר ידידותית לנשים - Friendly Women City.

<אתי אטיאס: אנחנו מובילים את זה באשדוד ברמה הארצית, אפשר להגיד מאז שזה התחיל.

<אתי אטיאס: פרויקטים של קידום נערות למדעים זה משהו - - -

זאב בנימין בגין: סליחה, מה המשמעות של עיר ידידותית?

<אתי אטיאס: Friendly Women City זה משהו שקיים בעולם.

<אתי אטיאס: זה התחיל בסיאול, שקיבלה את פרס האו"ם.

<אתי אטיאס: זו ראייה מגדרית של כל תחומי החיים.

זאב בנימין בגין: תני לי שתי דוגמאות.

<אתי אטיאס: זה שלושה תחומים עיקריים.

<אתי אטיאס: אחד - חינוך.

<אתי אטיאס: אנחנו עובדים על זה, חינוך לשוויון בין המינים, חינוך וקידום נערות למדעים, מנהיגות צעירה, להכין דור של נשים צעירות, שמחר לא הולכות להיות רק מזכירות אלא מדעניות וכו'.

<אתי אטיאס: שנית, אני שמה את התעסוקה במקום ראשון.

<אתי אטיאס: אישה, אני תמיד מחנכת את הנשים שלי, אפילו את אשתו של ביל גייטס – את מביאה את המשכורת שלך ואת לא צריכה לחכות שהוא ייתן לך.

<אתי אטיאס: אז לכן תעסוקה.

<אתי אטיאס: עשינו המון פרויקטים - אני לא אפרט כאן - בנושא תעסוקה ויזמות.

עאידה תומא סלימאן: אנחנו עברנו את הכמה דקות.

<אתי אטיאס: נושא אחרון, תשתיות עירוניות.

<אתי אטיאס: ואני רוצה להגיד דבר אחרון, כשעשינו את הכנס, עשינו שלושה כנסים ענקיים בנושא הזה.

<אתי אטיאס: בכנס הראשון עשינו סקר ארצי ושאלנו נשים מה סדר העדיפות שלהן בבחירת מקום מגורים, מה צריך להיות החינוך לאיכות הסביבה.

<אתי אטיאס: אז תדעו לכם שבמקום הראשון היה תחבורה, מה שלא חושבים.

<אתי אטיאס: יש דברים שלא חושבים עליהם, כי מה לעשות, גברים תכננו ערים ולא אנחנו.

<אתי אטיאס: ואת זה צריך להגיד.

<אתי אטיאס: יש עוד הרבה מה להגיד, אבל הזמן קצר.

עאידה תומא סלימאן: תודה.

עאידה תומא סלימאן: אני מודה לך על זה ששיתפת אותנו בדוגמא מוצלחת של מה יועצת כן יכולה לעשות כאשר יש לה את האמצעים שדיברנו עליהם ואני רוצה להגיד לך כל הכבוד על ההצלחות שציינת.

עאידה תומא סלימאן: אני חושבת שהיה ראוי לשמוע גם על הניסיון שלך, כי זה מעביר אותנו קצת לסוג אחר של שיח.

עאידה תומא סלימאן: במקום רק להתמקד, ואני יכולה להבין, גם כשהעברתי את קורס ההכשרה ליועצות, בהתחלה אנחנו דיברנו על זה שהן באו עם התלונות האלה על עומס בעבודה ושל אי מתן תגמול וכו', וכל הזמן ניסינו לצאת קצת מהנושא ולהסתכל מה היועצות כן יכולות לעשות בתוך החברה ואני חושבת שזו דוגמא מאד יפה של מה אפשר לעשות.

עאידה תומא סלימאן: אני נותנת את זכות הדיבור לגברת הימת יונס מהרשות לקידום מעמד האישה, בבקשה.

עאידה תומא סלימאן: אני מבקשת בקצרה.

<הימת יונס: אני לא אחזור על דברים שכבר נאמרו.

<הימת יונס: אני רק רוצה לציין מהניסיון שלי בשטח.

<הימת יונס: המילים, וכבר נאמר שהמילים, נוסף על תפקיד זה מילים נרדפות להתנדבות, עבודה בהתנדבות בעצם.

<הימת יונס: וגם ראשי רשויות, ואני מדברת במיוחד על הרשויות הערביות וגם יועצות בעצמן ברוב המקרים תופסות את זה כמשהו התנדבותי, אז זה לא משהו מחייב.

<הימת יונס: מכיוון שאני מניחה שבהמלצות יוחלט על תיקוני חקיקה בשלב כלשהו, חשוב לי מאד לציין שדווקא ביישובים קטנים בפריפריה או שלא בפריפריה, מניסיון יש עבודה כפולה וצריך לעשות עבודה כפולה דווקא שם.

<הימת יונס: כך שהנושא הזה של גודל האוכלוסייה ומספר האוכלוסייה – הוא לא רלבנטי.

<הימת יונס: אם אנחנו מדברים על שינויים בדפוסי התנהגות והטמעת חשיבה מגדרית בתוך מחלקות שונות, צריך דווקא לשבת ולתכנן יותר ויותר שעות ולעשות עבודה יותר גדולה.

<הימת יונס: אני לא מדברת על תקציבים ומשאבים, אני מדברת על אחוז משרה של יועצת - - -

עאידה תומא סלימאן: שזה גם כן משאב.

<הימת יונס: משאב עיקרי, אבל הכוונה שאני לא מדברת על התקציבים של פעילות, אלא על כך שהיועצת עצמה חייבת להיות במשרה מלאה, במיוחד ביישובים קטנים, ללא קשר לגודל האוכלוסייה.

<הימת יונס: אני רוצה לברך במיוחד את פורום היועצות הערביות שהרשות התחילה איתן לפני שנתיים, בתכנית הכשרה שממנה בעצם נבע הפורום הזה, שהוא פורום שמתכנס ויש בו ישיבות כל חודשיים – שלושה.

<הימת יונס: היועצות מדהימות, הן מצליחות להעשיר אחת את השנייה ואפילו להעשיר אותנו.

<הימת יונס: ורד גם משתתפת במפגשים האלה של היועצות והן מודל באמת מצליח של עבודה משותפת והן יכולות יחד לעשות שינויים ולהביא לתהליכים.

<הימת יונס: תודה רבה.

עאידה תומא סלימאן: תודה.

עאידה תומא סלימאן: ד"ר ישראלה בן אשר, יועצת לקידום מעמד האישה.

זאב בנימין בגין: סליחה, אני יכול לשאול?

עאידה תומא סלימאן: כן, בבקשה.

זאב בנימין בגין: להוביל שינויים ותהליכים – תני לי דוגמא אחת.

זאב בנימין בגין: חוץ מהרשם, אני הלא אישה היחיד בעולם.

זאב בנימין בגין: הרשם עוזר לי, כי בלעדיו הייתי אבוד.

<הימת יונס: אני אספר לך משהו.

<הימת יונס: אנחנו בקבוצה הזאת ויש לנו קבוצה בווטסאפ ביחד - - -

עאידה תומא סלימאן: עד שאחד החברים הגיע לישיבה, אני אדכא אותו?

עאידה תומא סלימאן: למרות שזה מאד מפתה.

זאב בנימין בגין: ישנו את הסיפור של ההוא שהיה כל הזמן שמח.

זאב בנימין בגין: שאלו אותו – למה אתה כל הזמן שמח?

זאב בנימין בגין: אני לא יודע איך אומרים מדוכָּא או מדוכֶּא, אז כששואלים אותי, אני אומר - אני כל הזמן שמח.

זאב בנימין בגין: אני לא יודע אם אני מדוכָּא בוועדה, או מדוכֶּא.

<הימת יונס: אני אתן שתי דוגמאות בקצרה.

<הימת יונס: נושא הכשרת היועצות היה לי מאד בעייתי כשהתחלתי עם היועצות הערביות.

<הימת יונס: אין הרבה יועצות, לא רוצות להגיע להשכרה.

<הימת יונס: וחלק מהיועצות, וגם בדיעה נמצאת כאן והיא יודעת עד כמה היה לי קושי וגם התחלופה היא די גדולה.

<הימת יונס: ויחד איתה הצלחנו לגבש את אותה קבוצה.

<הימת יונס: בלעדי היועצות ובלעדי הביחד הזה – לא היינו מצליחות לגבש קבוצה, שהיום פעילה כותבת ניירות עמדה וכו'.

<הימת יונס: זו דוגמא אחת.

<הימת יונס: התחלתי להגיד שאנחנו חברות בקבוצה ביחד בווטסאפ ואני רואה איך הן מייעצות אחת לשנייה איך להתמודד מול ראשי רשויות בכל מיני בעיות, קטנות כגדולות.

זאב בנימין בגין: תני לי דוגמא לבעיה שנפתרה.

זאב בנימין בגין: תהליך שהתחיל והסתיים באופן חיובי, בשביל שנדע למה לשאוף.

<ורד סויד: אני יכולה לתת דוגמא.

<ורד סויד: קיימנו קורס עם היוצעות כמעט בכל רשות למנהיגות נשים לניהול כלכלי, ובאחד מהקורסים שקיימנו אחת מהנשים אמרה – אני רוצה שתעזרו לי למצוא עבודה בבית.

<ורד סויד: היא חזרה בתשובה והחליטה שאסור לה לצאת לעבודה בחוץ.

<ורד סויד: פנינו למנהיג דתי מהדת שלה, הבאנו אותו לקורס לשיחה, לדבר על זה שבכלל אין בזה שום איסור דתי ואם נחכה לתהליך שהעבודה תגיע הביתה – נשים לא תהיינה בעבודה.

<ורד סויד: האישה הזאת היום יוצאת מהיישוב וסביבה מעגל נוסף.

<ורד סויד: אז אני אומרת שכל פורום של נשים שנוצר ביישוב, הוא נותן תוצאות.

<ורד סויד: אנחנו מקבלים היום דיווחים על זה שמונתה מהנדסת מועצה במגזר הערבי.

<ורד סויד: מנהלות אגפים, לא רק בתחומים חינוכיים מסורתיים ואני רואה בזה חלק גדול מהעבודה של הפורום של היועצות לקידום מעמד האישה במגזר הערבי, שם רואים את הקפיצה הכי גדולה.

עאידה תומא סלימאן: אני חושבת שאי אפשר להתעלם גם מהעובדה הזו, ואני כמישהי שגם ליוותה חלק מהיועצות בקורס שנקטע באמצע, כשנבחרתי בפריימריז לבחירות האלה והייתי צריכה להיפרד.

עאידה תומא סלימאן: אני קטעתי, לא הקורס, נכון, הקורס המשיך, אני הייתי חייבת לעזוב את הקבוצה, אבל אני חושבת שהתהליכים שאנחנו מדברים עליהם, ככל שיש יותר כלים בידי היועצות ואני ראיתי את זה.

עאידה תומא סלימאן: ככל שרוכשות יותר כלים – למשל מה זה תקציב מגדרי.

עאידה תומא סלימאן: אנחנו דיברנו על זה לפני שבועיים.

עאידה תומא סלימאן: אני חושבת שבלי שיידעו לנתח את התקציב של המועצה המקומית ולקבל העצמה שיש להן את הזכות לדרוש את התקציב ולנפח אותו ואחר כך לבוא לראש המועצה ולהגיד לו – סליחה, אבל אנחנו לא ראינו שמקצים תקציבים ל-א', ב', ג', ד', אני חושבת שזה חלק מהתהליכים.

עאידה תומא סלימאן: אני חושבת שחלק מהתהליכים זה התהליכים שהתחילו חלק מהיועצות, לבנות מועצות נשים סביבן, שזה מחלחל יותר ליישוב עצמו ולא רק נשאר בידיים של היועצות.

עאידה תומא סלימאן: זה כמובן חלק מהתהליכים זכות הדיבור לד"ר ישראלה בן אשר, יועצת לקידום מעמד האישה לשעבר.

<ישראלה בן אשר: תודה רבה.

<ישראלה בן אשר: אני נמצאת פה על תקן של זיכרון ארגוני, מה שנקרא.

<ישראלה בן אשר: אכן מוניתי בשנת 2000 וליוויתי את כל התהליך של החקיקה בשנת 2008 והקמת האיגוד ובמסגרת הזו אני ממשיכה ללוות.

<ישראלה בן אשר: אני רוצה להעלות כאן מספר נקודות, שאני חושבת שהן חשובות לדיון.

<ישראלה בן אשר: קודם כל, בשנת 2008, כשעשינו את תיקון החקיקה והוא תיקון יחסית מאד מעמיק, עם הרבה מאד תחומים, אבל כפי שגם את אמרת, גברתי יושבת הראש, היישום שלו או הפרשנות שלו היא אחד הדברים הבעייתיים.

<ישראלה בן אשר: וכאן אני חוזרת חזרה אל משרד הפנים, ובאמת, לא בקטע של עליהום, אלא בקטע שמשרד הפנים הוציא שני חוזרי מנכ"ל – אחד בשנת 2005 – שבעצם מתייחס לחוק משנת 2000, שבו טענו שיש בעיות ולקונות וכו'; ויצא חוזר מנכ"ל בשנת 2009 – לאחר תיקון החקיקה.

<ישראלה בן אשר: אבל על החוזר של שנת 2008 נאמר שהוא בעצם חוזר על החוזר משנת 2005.

<ישראלה בן אשר: זאת אומרת גם אם תיקנו את החוק בשנת 2008 וציינו אי אילו בעיות, הרי שחוזר המנכ"ל לא מתייחס לזה.

<ישראלה בן אשר: הוא מצטט את החוק, אבל הוא לא נותן את הפרשנות על פי החוק שאותו תיקנו.

<ישראלה בן אשר: ואז נוצר מצב בשטח, שיש הבנת הנקרא, הבנת הנשמע, הבנת אני לא יודעת מה, עם כל החיבורים ועצם השטח בא ולקח את חוזר מנכ"ל 2005 ואמר – כך ראו וכך עשו.

<ישראלה בן אשר: יש גם סתירות בתוך אותם חוזרים ובתוך עוד מסמכים שמשרד הפנים עצמו מוציא, לעומת מה שקורה בשטח, כי בשנת 2011 חוקקו חוק חדש – מנהל יחידת נוער ביישוב.

<ישראלה בן אשר: ומנהל יחידת נוער מופיע כמשרה מלאה.

<ישראלה בן אשר: ככה.

<ישראלה בן אשר: פשוט.

<ישראלה בן אשר: אז אנחנו אם ככה באות וטוענות לאפליה מגדרית - - -

זאב בנימין בגין: סליחה, זה מתוקצב?

<ישראלה בן אשר: כן.

<ישראלה בן אשר: עכשיו אנחנו בעצם באות ואומרות שאנחנו בעצם הצילום או התמונה של מה שנקרא אפליה מגדרית.

<ישראלה בן אשר: הנה חוק אחר משנת 2011, מקציבים לו משרה מלאה, בעוד אנחנו נאבקות בשוליים ונותנות נימוקים ונותנות הסברים וכו' וכו'.

<ישראלה בן אשר: אז זה דבר שחשוב להזכיר אותו כאן וחשוב להבין.

<ישראלה בן אשר: אנחנו פעלנו על פי אותן הנחיות שהיו וכבר היינו בוועדות וכבר פעלנו ועמדנו מול משרד הפנים שסירב לכל הבקשות שלנו בכל דרך שהיא לתיקון, וניסינו גם דרכים אחרות.

<ישראלה בן אשר: גם משרד האוצר בוודאי שלא מוכן, ולי חשוב להזכיר את הדברים האלה כאן, מכיוון שאם מכאן יצא קול קריאה לשבת מול משרד הפנים ולעשות תיקון של התקנון, שהוא בעצם בר ביצוע, הוא הרבה יותר מהיר ואפקטיבי לעכשיו ונמשיך כמובן עם כל מה שהעלינו כאן, אבל קודם כל אל תסתרו את עצמכם ואל תפלו אותנו מגדרית – עם חוק אחר שמקבל משרה מלאה.

עאידה תומא סלימאן: תודה.

עאידה תומא סלימאן: עוד מילה שלא הוזכרה והרבה מהדברים שהעלינו בעצם קשורים לה זה סדר העדיפות.

עאידה תומא סלימאן: סדר העדיפות של משרד הפנים, סדר העדיפות של הרשות המקומית עצמה, זה לא במקרה שהמצב הוא ככה.

עאידה תומא סלימאן: אנחנו לצערי כנראה לא בסדר העדיפות או לא גבוה בסדר העדיפות.

עאידה תומא סלימאן: אני רוצה לתת את זכות הדיבור לגברת נאדיה חמדאן, יושבת ראש נעמ"ת מרחב מרכז הגליל.

<נאדיה חמדאן: נעים מאד.

<נאדיה חמדאן: אני אסתפק בשתי דקות.

<נאדיה חמדאן: אני מברכת מאד על הדיון הזה.

<נאדיה חמדאן: אני כיושבת ראש נעמ"ת מלווה יועצות במרחב שלי לכל אורך הדרך, אם זה בהכשרה ואם זה בשיתופי פעולה שונים באירועים.

<נאדיה חמדאן: רציתי להזכיר שאנחנו יחד עם ורד סויד נפנה לראשי רשויות ונעשה להם הכשרה על מה זה יועצת מעמד האישה.

<נאדיה חמדאן: אני פונה כל הזמן לראשי הרשויות ומסבירה להם את החשיבות של יועצת למעמד האישה וגם את החשיבות של שילוב נשים בוועדות, ולצערי הרב זה לא כל כך נשמע אצלם טוב.

<נאדיה חמדאן: אני כנעמ"ת עושה הרבה הכשרות מקצועיות לכל הנשים ומתוכן גם ליועצות למעמד האישה.

<נאדיה חמדאן: אני עוסקת גם בשוויון מגדרי בתקציבי רשויות מקומיות עם מרכז אדווה.

<נאדיה חמדאן: כשהתחלתי עם מרכז אדווה, ברברה יודעת שעשינו את זה מאד יפה.

<נאדיה חמדאן: גם היום אני עושה את זה גם בשפה הערבית עם ארגון אינג'ז וגם עם קרן אברהם אני עושה היום קורס מנהיגות פוליטית וציבורית.

<נאדיה חמדאן: חלק גדול מהיועצות משתתפות בקורס ואני מאד שמחה שהן משתלבות בקורס הזה.

<נאדיה חמדאן: אני מאמינה בשיתוף פעולה עם כל הארגונים, ככה שנוכל להשיג את מה שצריך באזור שלנו.

<נאדיה חמדאן: תודה לכם.

עאידה תומא סלימאן: תודה.

עאידה תומא סלימאן: אני חושבת שבולט יותר ויותר ואני שומעת והייתי גם חלק מהנוף הזה, שנותנים הרבה הכשרות ליועצות בתקופה האחרונה.

עאידה תומא סלימאן: אני חושבת שהגיע הזמן שנדאג לכל הקטע של תקנים ושל - - -

<ורד סויד: היועצות יכולות להכשיר אחרים מצדי.

עאידה תומא סלימאן: אנחנו לא רוצות שהן תעבורנה להכשיר, אלא באמת שזה יחזור ויושקע בנשים בתוך היישובים.

עאידה תומא סלימאן: בשביל זה צריך כסף, זה נכון.

עאידה תומא סלימאן: אני אמרתי בהתחלה שזה חלק מהדברים שאנחנו נרצה לדבר עליהם, אבל אולי הגיע הזמן, כי זה מזכיר לי דיון שהתקיים פה לפני שבוע על תעסוקת נשים ערביות.

עאידה תומא סלימאן: כל המשאבים לכיוון של הצמחת ההון האנושי.

עאידה תומא סלימאן: יש נשים מוכשרות, פשוט תנו להן כלים לעשות.

עאידה תומא סלימאן: תנו מקומות עבודה, תנו תקציבים, תנו תקנים ונשים תוכלנה לעשות את העבודה.

עאידה תומא סלימאן: זה לא חייב תמיד להיות מושקע בלהכשיר, שכביכול לא הגענו עדיין לשלב שיש נשים מוכשרות שכן יכולות לעשות את העבודה.

עאידה תומא סלימאן: עורכת הדין תמר יוספי מאשקלון, בבקשה.

<תמר יוספי: בוקר טוב.

<תמר יוספי: תודה.

<תמר יוספי: אני מברכת את יושבת ראש הוועדה, שיהיה לך בהצלחה בתפקידך החדש.

עאידה תומא סלימאן: תודה.

<תמר יוספי: אני יועצת ראש העיר לקידום מעמד האישה בעיריית אשקלון.

<תמר יוספי: אני מכהנת בתפקיד מזה כשנתיים וחצי.

<תמר יוספי: אני גאה לומר שאני במשרה מלאה ונפרדת, על פי מכרז חיצוני, אישור מועצת עיר ואישור משרד הפנים, עם כתב מינוי וזו באמת גם עבודה פרלמנטארית, במובן הזה שהיה חבר מועצה שהיה בקיא בחוק, נשוי, אב לשלוש בנות והוא בא עם החוק והוא באמת לא ויתר, אחרי שהיו שינויים פרסונאליים, מקצועיים בתוך העירייה.

<תמר יוספי: אני הגעתי לזה מתוך בחירה ושליחות.

<תמר יוספי: אני עורכת דין במקצועי, שמשתי במשך 14 שנים בשוק הפרטי, העסקי, ייצגתי נשים, התמחיתי בדיני משפחה, בזכויות נשים, בלטיגציה בבתי משפט, עם תקדימים בנושא נשים ובשש השנים האחרונות התוודעתי ונכנסתי לעולם הקואוצ'ינג וככה החלטתי להגיע לזירה הציבורית.

<תמר יוספי: להתחיל בעיר שנולדתי בה.

<תמר יוספי: אני אגיד בקליפת אגוז.

<תמר יוספי: קודם כל אני מברכת את ורד סויד, את ברברה, את ענת, את פורום יוצעות הנגב, את שולה אגמי ואת כל החברות והקולגות על התמיכה מהיום הראשון.

<תמר יוספי: אני רוצה לומר שאני באתי ואמרתי שמגדר זה מקצוע.

<תמר יוספי: זה ג'נדר.

<תמר יוספי: זה לא משהו על הדרך, זה לא צוות הווי ובידור ואנחנו לא ועד עובדים.

<תמר יוספי: אנחנו מנהלות.

<תמר יוספי: גברתי, חשוב לי לציין ולומר, נתחיל מההגדרה.

<תמר יוספי: אומרים שאלוקים נמצא בפרטים הקטנים ואכן ככה.

<תמר יוספי: ההגדרה ביסוד שלה היא שגויה.

<תמר יוספי: היא שגויה ואותי אפילו מקוממת, כי אני מנהלת.

<תמר יוספי: אני מנהלת בכירה.

<תמר יוספי: לא רק בהכשרות ובידע ובניסיון ובהשכלה, אלא בעשייה שאני עושה.

<תמר יוספי: אני מרגישה שאני מחוללת שינוי.

עאידה תומא סלימאן: יש לך תקציב?

<תמר יוספי: יש לי תקציב של בערך כ-160,000 שקלים.

<תמר יוספי: זה לא מספיק.

<תמר יוספי: אנחנו עיר שמונה כמעט 140,000 תושבים.

<תמר יוספי: יש לנו פרופיל מדהים של נשים, מעל 51% מהאוכלוסייה.

עאידה תומא סלימאן: אז לכל אישה שני שקלים בשנה.

<תמר יוספי: משהו כזה, אבל מה שאני רוצה לומר הוא, שאני כן מרגישה שינוי מדהים ותהליכים ולכן יש אופק ויש עתיד, במובן הזה שזה להתחיל מההגדרה.

<תמר יוספי: כשמתחילים בהגדרה – אנחנו מנהלות, גברתי.

<תמר יוספי: אנחנו פרו-אקטיביות, אנחנו יוזמות, אנחנו מחוללות תהליכים ושינויים ניהוליים בתוך הארגון.

<תמר יוספי: כעורכת דין יודעת, כיועצת את כותבת חוות דעת ואת מאחורי הקלעים.

<תמר יוספי: אנחנו לא.

<תמר יוספי: אנחנו גם יועצות, אנחנו פרו-אקטיביות, אנחנו מנהלות ויוזמות ויתרה מכך - - -

עאידה תומא סלימאן: שאלה, את מוזמנת לוועדות המכרזים?

<תמר יוספי: עדיין לא.

<תמר יוספי: לוועדת מכרזים עדיין לא.

עאידה תומא סלימאן: עדיין לא.

עאידה תומא סלימאן: את צריכה להיות מוזמנת.

עאידה תומא סלימאן: את מוזמנת לכל ישיבות המועצה?

<תמר יוספי: אני מוזמנת לכל ישיבות המועצה.

<תמר יוספי: אני מקבלת אפשרות להביע חוות דעת, אני מקבלת שאילתות.

<תמר יוספי: אני מפנה שאילתות, אני מברכת ואני מקדמת, ויתרה מזאת, אנחנו עובדות, אני עובדת בפנים ארגוני ובחוץ ארגוני – מה שמבקש מאיתנו המחוקק והחוק.

<תמר יוספי: חשוב לי להדגיש את התהליך ולתת דוגמא.

<תמר יוספי: אמרתי שהגעתי לשם עם שליחות, אתגר וזכות כאחד, לחולל שינוי ארוך טווח.

<תמר יוספי: פניתי לגברת ברברה.

<תמר יוספי: קודם כל ורד התחילה איתנו, לבקשתי וביזמתה עם מנהיגות נשים.

<תמר יוספי: ראיתי איזה שינוי זה חולל בעיר.

<תמר יוספי: יש לנו קאדר של נשים בעתודה ניהולית.

<תמר יוספי: מועצת נשים שהן מנהגות אחת אחת, ממגוון המגזרים, מגוון הקהילות, מגוון השכבות והגילאים.

<תמר יוספי: לאחר מכן אני מודה מאד למרכז אדווה.

<תמר יוספי: הן מהיום הראשון איתי – ברברה ופורום יועצות הנגב, ששינינו את זה לדרום, בזכותי.

<תמר יוספי: כי אשקלון היא מעין בת חורגת, היא לא מרכז והיא לא נגב.

<תמר יוספי: דוגמא אחת, לשאלתו של חבר הכנסת בני בגין לתהליך שעברנו.

<תמר יוספי: היום באשקלון – גם בתוך העירייה ובעיר – אין אחד שלא יודע מה זה מגדר, מה זה תקציב מגדרי, מכיוון שהיום הצלחנו לעשות שינוי דרך הפורום, דרך מרכז אדווה, להעביר שינוי, להטמיע חשיבה מגדרית.

עאידה תומא סלימאן: להגיד את זה בכותרות זה תמיד טוב.

עאידה תומא סלימאן: אני רוצה להבין.

עאידה תומא סלימאן: כשאת אומרת תקציב מגדרי וכשאת אומרת שכולם יודעים את זה – תני לי דוגמא להחלטות בתקציב שהשתנו לאור זה שלמדו מה זה תקציב מגדרי.

<תמר יוספי: אז אני אתן לך, גברתי.

<תמר יוספי: קודם כל זה היה עקב בצד אגודל.

<תמר יוספי: עשיתי הכנה בסוף שנת 2014, לקראת שנת התקציב לשנת 2015.

<תמר יוספי: קיימתי ישיבות עבודה, הגעתי לרוב הפורומים, פורום איכות סביבה, חינוך, רווחה.

<תמר יוספי: דוגמא – אני זכיתי בשנת 2015 שאגפים שונים צבעו משימות בראייה מגדרית, שאני אחראית עליהן.

<תמר יוספי: החברה הכלכלית, איכות הסביבה, תרבות תורנית.

<תמר יוספי: כלומר, יש לי כ-160,000 שקלים, אבל קיבלתי עד היום עוד עשרות אלפי שקלים לטובת נשות אשקלון ונערות אשקלון, ממגוון המגזרים.

עאידה תומא סלימאן: שכנעת.

עאידה תומא סלימאן: תודה.

<תמר יוספי: תודה לך.

<תמר יוספי: תודה רבה.

עאידה תומא סלימאן: תודה ובהצלחה.

זאב בנימין בגין: בהמשך להערה שלך, על ההבדל בין יועצת למנהלת, אני מבין שבחוק לגבי הנוער משנת 2011, המנהל או מנהלת הם של יחידה, לא מדובר על יועץ לענייני נוער אלא על מנהל יחידת הנוער.

<תמר יוספי: נכון.

<תמר יוספי: גברתי, נקודה חשובה אחרונה, ברשותך.

<תמר יוספי: יש לנו נגיעה עם עוד נשים, אמרת ברווחה, בנוער, זה נכון, אבל חשוב שכל הזמן יהיה לנו מול העיניים החזון הזה – אנחנו במגדר שואפות לקדם ולגעת במצוינות, במנהיגות.

<תמר יוספי: זה אין באף אגף.

<תמר יוספי: זה כמו במערכת החינוך, שעברו שינוי מילדים בעייתיים למחוננים.

<תמר יוספי: אני מכוונת - - -

עאידה תומא סלימאן: המגדר הוא לא רק למצוינות.

<תמר יוספי: לא רק.

<תמר יוספי: אמרתי לא רק, אבל אין אף אגף שנוגע במנהיגות, בעתודת המכרזים, בעתודת - - -

עאידה תומא סלימאן: זה נכון, אבל אני רואה שהתפקיד של היועצות הוא גם להסתכל לתוך הרווחה ולדאוג לנשים שצריכות את מחלקות הרווחה.

<תמר יוספי: ברור, לחד הוריות, כמובן, לנערות במצוקה.

עאידה תומא סלימאן: גברת בדיעה חניפס, יועצת בעיריית שפרעם, בבקשה.

<בדיעה חניפס: שלום לכולם.

<בדיעה חניפס: יש לי רגשות מעורבים – אני עצובה ושמחה.

<בדיעה חניפס: אנחנו בשנת 2015 ועוד מתווכחות על המקום שלנו ועל התקציב שלנו.

<בדיעה חניפס: אני לא אחזור על מה שנאמר פה.

<בדיעה חניפס: אני מסכימה עם כל מה שנאמר פה, כולל מה שאמרה חברתי.

<בדיעה חניפס: יש לי רק דבר אחד להוסיף.

<בדיעה חניפס: ברור לי שמדובר במאבק של כוח – מאזני כוח ופוליטיקה.

<בדיעה חניפס: נקודה.

<בדיעה חניפס: זהו.

<בדיעה חניפס: לכן אני רוצה ומבקשת שתהיה אפשרות גם בחוק – לחייב את הרשויות לשלב בוועדות העירייה נשים, שתהיינה נבחרות ציבור.

<בדיעה חניפס: במקום שבו מקבלים החלטות ואז תהיה ראייה מגדרית ותהיה אפשרות לראייה מגדרית בכל המדיניות של הרשויות כלפי החברה והרשות של הנשים.

<בדיעה חניפס: זה אחד.

<בדיעה חניפס: יש לי תשובה לשאלה שלך עאידה.

<בדיעה חניפס: בחברה הערבית אנחנו 34 יועצות און ליין.

<בדיעה חניפס: עכשיו גם אותך ראו בצילום הקטן.

<בדיעה חניפס: משנת 2000 אנחנו כל הזמן מדברות, אמנם יש רק 11 מהיועצות שעברו מכרז, אבל אנחנו עם השאר ביחד.

<בדיעה חניפס: אנחנו הקמנו פורום מאד חזק, בעקבות ההכשרה של הרשות המקומית והליווי של עורכת הדין הימת יונס.

<בדיעה חניפס: אני מודה להם.

<בדיעה חניפס: מודה גם לברברה.

<ורד סויד: הרשות לקידום מעמד האישה, לא הרשות המקומית.

<בדיעה חניפס: כן, הרשות למעמד האישה.

<בדיעה חניפס: תודה לארגונים שמלווים אותנו לאורך כל הדרך.

<בדיעה חניפס: יש לי בקשה אישית, עאידה, שיהיה מעקב ועקביות לכל הדיון הזה.

<בדיעה חניפס: אני שנים שותפה בדיונים האלה ולא הייתה עקביות ולא היה מעקב ולא ידענו לאן.

<בדיעה חניפס: דיברנו ודיברנו ולא ידענו מה - - -

עאידה תומא סלימאן: אם את כבר קוראת לי עאידה, אז בטוח את מכירה אותי באופן אישי טוב מאד ואת יודעת שאני עוקבת אחרי הדברים.

<בדיעה חניפס: נכון.

<בדיעה חניפס: יש לי שאלה.

<בדיעה חניפס: אני רוצה לדעת, בעקבות ההערה הראשונה, אמרתי ש-34 נשים המשיכו את החג.

<בדיעה חניפס: הן רצו להיות כאן, אבל הן לא יכלו כי הן המשיכו את החג.

<בדיעה חניפס: אני מבקשת שיהיו עוד דיונים בגלל שהנושא מחייב.

<בדיעה חניפס: אני רוצה לברר משהו.

<בדיעה חניפס: לפני שבוע היינו כאן בדיון איתך בעניין כלכלי והיו כמה חברי כנסת.

<בדיעה חניפס: רצית לדעת אם ההזמנה היא אותה הזמנה, ואם אותה הזמנה – למה הם אינם, חוץ מחבר הכנסת בגין, ואני מודה לו.

<בדיעה חניפס: הוא הגיע גם בשבוע שעבר והוא גם התייחס.

<בדיעה חניפס: אני זוכרת ואני מודה לך.

<בדיעה חניפס: אז למה?

<בדיעה חניפס: האם זה באמת לא חשוב להם?

עאידה תומא סלימאן: אני לא אדבר בשם אלה שלא נמצאים פה, אבל אני יכולה להגיד לך באופן הכי ברור, שההזמנות של הוועדה יוצאות לכלל חברי הכנסת, גם חברי הוועדה וגם אלה שהם לא חברי הוועדה, וכל חבר כנסת וחברת כנסת בוחרים באיזה דיונים להשתתף.

עאידה תומא סלימאן: מהדברים שלך, בדיעה, למרות שאת לא אמרת מפורשות, אבל עלה לי בראש כל הנושא של מינויים לא לפי החוק.

עאידה תומא סלימאן: כלומר, מצד אחד אנחנו כן רוצות לראות יועצות שעושות את עבודתן ואני יודעת שיש יועצות שכבר עושות את זה ובהתנדבות, אבל מצד שני אנחנו רוצות שזה יהיה לפי החוק.

עאידה תומא סלימאן: ואני לא יודעת, מצד אחד נשים לוקחות על עצמן את העשייה, אבל בינתיים הן עוזרות לראשי הרשויות המקומיות לא לקיים את החוק וצריך לשים לב לזה ולתת את הדעת על הנושא הזה.

עאידה תומא סלימאן: גברת רותי סופר, יועצת בעיריית תל אביב יפו, בבקשה.

<רותי סופר: גברתי יושבת הראש, עאידה תומא סלימאן, אני התמלאתי באופטימיות בדרך שהצגת את הדברים והיכולת שלך לשלב בין הפרקטיקה והבקיאות שאת מראה לגבי הנושאים שלנו, יחד עם חזון ומדיניות – אני ממש ממש מודה לך.

<רותי סופר: אני מודה לכל חברותי היועצות.

<רותי סופר: אני אחת היועצות הוותיקות ואני קודם כל מציעה ומתחברת לדברים של ברברה, מנהלת מרכז אדווה, שאנחנו צריכות לעשות שינוי, אבל לא בדרך - כפי שאת אמרת – מלחמה.

<רותי סופר: אני הייתי מאד מאד שמחה אם אנחנו נראה את היום הזה, בעקבות הפתיחה המאד מאד החלטית שלך – גברתי יושבת הראש – שאנחנו נראה פה יום שהוא יום מכונן.

<רותי סופר: ואני חושבת שבהסתכלות הזאת, שנכונן את הדבר החדש ונכונן את המציאות, כפי שהיא צריכה להיות – אז אנחנו נוכל להתקדם ולקדם בעצם את כל התושבות שנמצאות במדינה, דרך הרשויות המקומיות.

<רותי סופר: אני באמת לא רוצה לחזור על דברי קודמותיי, אבל בהיותי היועצת, אחת הותיקות, נכנסתי לתפקיד בערך כאשר נכנס החוק - - -

עאידה תומא סלימאן: אני רוצה לשאול, את בתקן מלא של יועצת?

<רותי סופר: לא.

עאידה תומא סלימאן: בתל אביב יפו?

<רותי סופר: אני רוצה לומר ככה, אני בתפקידי האחר והאהוב גם, מנהלת מחלקה לכל נושאי הקהילה בעיר תל אביב יפו.

<רותי סופר: בנוסף לכך אני יועצת ראש העירייה לקידום מעמד האישה, שזה כבר אומר שיש לי שתי כפיפויות נפרדות, האחת לראש העירייה, השנייה למינהל שירותים חברתיים.

<רותי סופר: אני רוצה להביא קול מהשטח.

<רותי סופר: המודל שלנו הוא מודל של עבודה עם נשים מכל המגזרים.

<רותי סופר: לאחרונה הכרתי את היחידה למגדר.

<רותי סופר: אנחנו עובדות עם נשים ערביות, עם יהודיות, עם יוצאות אתיופיה, עם ותיקות.

<רותי סופר: אנחנו עובדות עם כל הארגונים וישירות עם הקהילה.

<רותי סופר: יש לנו המון תוצאות והישגים.

<רותי סופר: אני הייתי שולחת באופן קבוע את הסיכומים לקודמתך וגם את תקבלי את הסיכומים שלנו, של תוצאות מדידות ונראות לעין.

זאב בנימין בגין: סליחה, את הקמת את היחידה למגדר?

<רותי סופר: אני הקמתי.

זאב בנימין בגין: והיא מתוקצבת?

זאב בנימין בגין: יש תקנים?

זאב בנימין בגין: מה זו היחידה?

<רותי סופר: אני הכנסתי לעבודה פרויקטורית שאחראית להטמעת גישות השוויון המגדרי לתוך העירייה עצמה.

<רותי סופר: יש לי מנהלת פרויקטים לצדי ואת המזכירה, שהיא מזכירה משותפת לשני התחומים.

זאב בנימין בגין: ותקצוב?

זאב בנימין בגין: מי מתקצב את היחידה הזאת כיחידה, לא אותך כיועצת?

<רותי סופר: יש תקציב שהוא לא מספק, בהיותנו ראשות של 400,000 ומעלה תושבים – 290,000 שקלים ליחידה.

<רותי סופר: מזה אנחנו עושות תכניות בתוך מערכת החינוך, נושא של בחינת תקציב מגדרי, כל הנושא של עבודה עם משאבי אנוש, ופה אני מביאה את הצד השני של מודל העבודה שלנו, כשאנחנו עובדות בתוך יחידות העירייה ועושות בהן את השינוי המגדרי.

<רותי סופר: לסיכום, מה שאני אומרת, יש המון המון תוצאות והמון הישגים.

<רותי סופר: הם עדיין חצי ממה שהיו יכולים להיות למען תושבות העיר, לו זאת הייתה משרה יחידה בלבד, משום שהאנרגיות וההשקעות היו פי שניים יותר גדולות והתוצאות שהייתי מביאה לפתחכם היו כפולות ומכופלות, מבלי לפגוע בתפקיד חשוב אחר.

עאידה תומא סלימאן: תודה.

עאידה תומא סלימאן: אני חושבת שעירייה כמו תל אביב יפו הייתה יכולה להרשות לעצמה תקן ויועצת במשרה מלאה שתוכל לטפל בנושא, ולא רק זה אלא מחלקה שלמה.

עאידה תומא סלימאן: אותם 200,000 שקלים יוצאים לפי החישוב שעשיתי קודם – 1 שקל לכל אישה בעיר.

עאידה תומא סלימאן: כי אם אנחנו חצי מהאוכלוסייה ויש 400,000 תושבים בתל אביב, 200,000 נשים, שקל אחד לכל תושבת העיר.

עאידה תומא סלימאן: אני לפחות נהדמת לגלות שעיר חזקה כמו העיר תל אביב-יפו, שיש לה את התקציבים הדרושים, לא משקיעה בחזרה, לפחות בנושא הזה, לא רק דרך תקן.

עאידה תומא סלימאן: לגבי תקן כבר מדברים על מועצה תקן שמבקשים ממנה תקן, אבל עירייה כמו תל אביב יפו?

<רותי סופר: אני רוצה להציע.

עאידה תומא סלימאן: בגלל זה נתתי את זכות הדיבור, כדי להציע.

עאידה תומא סלימאן: מהר.

<רותי סופר: קודם כל כל הנושא שאת בעצמך הצגת אותו, זה שאנחנו צריכות לדרוש ואני חושבת שאנחנו לא צריכות להתנצל, אנחנו צריכות לדרוש את המשרה היחידה והמלאה ואחת הדוגמאות, אחד הקורסים שאני עושה אצלנו נקרא תדרשי.

<רותי סופר: ואני חושבת שלא צריך להתנצל ולא צריך להסביר.

עאידה תומא סלימאן: אז אני מציעה שתדרשי תקן מלא.

<רותי סופר: דרשתי ואני עכשיו באה לפה גם מהמקום של איגוד היועצות.

<רותי סופר: אני חושבת שזאת צריכה להיות הגישה שלנו.

<רותי סופר: אנחנו לא צריכות להתנצל, אנחנו צריכות לדרוש ואנחנו גם צריכות להראות דוגמא אישית.

עאידה תומא סלימאן: תודה, רותי.

עאידה תומא סלימאן: חברת הכנסת עליזה לביא, בבקשה.

עליזה לביא: תודה.

עליזה לביא: היה לי מאד מאד חשוב לבוא ולהגיד שלום ולהודות לך על הדיון החשוב הזה, על המשך העשייה.

עליזה לביא: אין ספק שרותי והחברות מהערים הגדולות אימצו לאורך השנים חברות צעירות, חדשות.

עליזה לביא: עם כל הביקורת שיש על הערים הגדולות, שהיו יכולות לאפשר לעצמן לחזק את מעמדה של היועצת ולאפשר לה משרה מלאה, דיברנו על זה כאן בעבר, אני מזכירה לכן את ההתחמקות ואת השפגטים שעשו שרי הפנים השונים, שלא הצלחנו להביא אותם כאן לוועדה.

עליזה לביא: גברתי, אני מציעה שהדיון הזה, אני מבינה שהייתה נציגה חדשה שיצאה לטיול שנתי או לאיזו שהיא השתלמות של המשרד, אבל צריך לעשות מפגש אחת ולתמיד בנושא הזה.

עליזה לביא: כי מצד אחד, אני מזכירה שמי שהיה פה יושב ראש ועדה, גבר, הוא זה שחיזק וגם אחרי זה, כשהוא היה שר - - -

<קריאה: אבל הוא לא עשה.

עליזה לביא: את יודעת, כשבאנו במטרה לפרוע את השטר, לא הצלחנו לפרוע אותו.

עליזה לביא: ולבוא ולדבר, זה מקרין על כל המציאות במשרדים.

עליזה לביא: אנחנו רואים את זה בצורה מאד מאד חזקה.

עליזה לביא: לבוא ולדרוש, כן, אבל העניין הוא, גברתי, בבעיה שנשים משלמות על זה במחיר של המקצוע שלהן ובשדה שבו הן מקבלות פרנסה.

עליזה לביא: ואף אחת, גם במקרים היותר קשים שנתקלנו בהם בשנתיים האחרונות, ואנחנו רואים מה קרה באור יהודה, אנחנו רואים גם מה קרה במקומות נוספים.

עליזה לביא: ברגע שאישה מאוימת בפרנסה שלה – החלק הזה של להיות יועצת במשרה מלאה, על כל מה שמשתמע, לא רק מבחינת הזמן אלא מבחינת התפקיד.

עליזה לביא: זה אחד מאיין את השני.

עליזה לביא: יצאנו לא רק בעניין של ההיקף, אלא גם בעניין של התפקיד וזה מאד מורכב ומאד קשה.

עליזה לביא: ולמרות זאת אני רוצה לבוא ולומר, עם הכל, היה לי מאד חשוב להגיע ולו לכמה דקות לדיון המאד מאד חשוב הזה.

עליזה לביא: עדיין בחדר הזה יושבות בעיקר - ותסלח לי אדוני – נשים.

עליזה לביא: וראשי ערים, כמה פעמים שניסינו, גם כשהיה פה יו"ר השלטון המקומי, לעשות דיון יחד עם ראש השלטון המקומי ועם אותם אנשים שמובילים, ראינו את הדיון שהיה כאן ואת הדברים שנאמרו וגם את חוסר הידע בהיכרות עם התפקיד הכל כך חשוב הזה.

עליזה לביא: יום העיון הזה צריך להיות בראש ובראשונה לראשי ערים, אבל גם לראשות ערים.

עליזה לביא: כי אני חושבת שבמקומות שיש לנו אפשרות, ולו מהיכרות וגם היכרות אישית, אז אני מציעה שנתחיל בערים הללו.

עליזה לביא: תודה, הרבה הצלחה ותודה רבה לכן על כל העבודה הנהדרת שלכן.

עאידה תומא סלימאן: תודה.

עאידה תומא סלימאן: גברת רפא ענבתאוי, מנהלת ארגון כיאן, בבקשה.

עאידה תומא סלימאן: את צריכה זמן להתארגן?

עאידה תומא סלימאן: בינתיים עורכת הדין עדן שטה, נציבות שוויון הזדמנויות בעבודה, בבקשה, עד שרפאה תתארגן.

<עדן שטה: עורכת הדין עדן שטה, נציבות שוויון הזדמנויות בעבודה.

<עדן שטה: אני רוצה להדגיש שיש צורך לחזק את מעמדן של היועצות לקידום מעמד האישה.

<עדן שטה: יועצות זה תפקיד מאד חשוב ומאד בעייתי, לאור העובדה שתפקידן הוא גם לדאוג לקידום מעמד האישה ולעתים רבות הן נאלצות לשים מראה מול המעסיק, מה שיוצר והופך את התפקיד שלהן למאד בעייתי.

<עדן שטה: אני רוצה לנצל את ההזדמנות הזאת ולפנות אל היועצות ולהגיד לכן שנציבות שוויון הזדמנויות בעבודה היא כלי שאתן יכולות להשתמש בו ואני רוצה לעודד אתכן לפנות אלינו לייעוץ, לפניות, להבהרות, לדילמות.

<עדן שטה: אתן מוזמנות לשלוח אלינו פונות בכל הנוגע לנושאים של אפליה והטרדה מינית, היות ויש לנו מומחיות בנושא.

עאידה תומא סלימאן: עורכת דין עדן, יש פה לחשושים שאומרים פנינו ולא קיבלנו מענה.

<ישראלה בן אשר: הייתה אז הגברת סולטנוביץ שהיא הייתה אז הנציבה והיא החליפה את התפקיד ואמרנו שיש כאן בעיה ושאנחנו רוצות את העזרה ולא נענינו.

<עדן שטה: אני אשמח קודם כל אם תפני שוב ואנחנו בוודאי ניתן מענה, ואחר כך אנחנו נדבר, אני אקח את הפרטים ואני אברר מה בדיוק העניין.

עאידה תומא סלימאן: בדיון על נציבות שוויון הזדמנויות בעבודה עלה העניין שבעצם אין להם סמכות מול משרדי ממשלה אחרים וזה עניין רק של בירורים וניסיון - - -

<עדן שטה: יש לנו הליך פנימי שלפיו אנחנו פועלות במקרה שמדובר - - -

עאידה תומא סלימאן: אני יודעת, אבל זה בעצם הליך שהוא נטול סמכויות.

עאידה תומא סלימאן: זה עניין של רק לנסות לגשר.

עאידה תומא סלימאן: זה בסדר, אני יכולה להגיד את זה.

<עדן שטה: כן, זה המצב.

עאידה תומא סלימאן: את יכולה לא להגיד, אבל אני יכולה להגיד את זה.

<עדן שטה: אז כמו שאמרתי, יש לנו הליך פנימי שלפיו אנחנו נוהגות במקרים שבהם מדובר במשרד ממשלתי אחר.

<עדן שטה: דבר אחרון שאני רוצה להגיד, זה שהרשויות המקומיות מספקות לנו, התושבים והתושבות, את רוב השירותים שאנחנו מקבלות ביישובים שבהם אנחנו מתגוררים, ורשות מקומית שמקדמת שוויון מגדרי ומייצרת סביבה נקייה מהטרדה מינית, יכולה לשמש כסוכן שינוי גם באוכלוסייה שלה היא נותנת את השירותים.

<עדן שטה: זאת אומרת שרשות מקומית כזאת בעצם תפעל כגורם שמקדם ערכים של שוויון מגדרי בתוך הקהילה עצמה, ולא רק בתוך הרשות.

<עדן שטה: אני אשמח לקבל ממך את הפרטים של אותה פנייה שנעשתה ואני אעשה את הבירור.

<עדן שטה: תודה.

עאידה תומא סלימאן: תודה.

רויטל סויד: לגבי הנושא של מניעת הטרדה מינית, למרבית הרשויות יש פונקציה שעוסקת בזה לחוד.

עאידה תומא סלימאן: נכון, בדיוק רציתי להגיד את זה.

רויטל סויד: עד היום התפקיד של היועצות היה לעסוק בחלק של קידום והעצמה וזה תפקידים שונים, כמו שבשירות המדינה יש את אגף המשמעת שעוסק בבירורים של הטרדה מינית.

רויטל סויד: אי אפשר להפיל את זה על היועצת, שהיא בהתנדבות, לתפקיד נוסף.

רויטל סויד: זה גם יוצר בלבול ארגוני - - -

עאידה תומא סלימאן: בסדר.

עאידה תומא סלימאן: אני חושבת שהייתה פה אי הבנה, כי התחום הזה זה עוד נושא שצריך לעקוב אחריו, איך הרשויות המקומיות ממלאות את החוק בעצם מינוי אחראית לנושא של תקיפות מיניות.

עאידה תומא סלימאן: רפאה, את מוכנה?

עאידה תומא סלימאן: בבקשה.

עאידה תומא סלימאן: שלוש דקות.

עאידה תומא סלימאן: אני רוצה לסיים, כי יש ישיבה נוספת שאני צריכה להגיע אליה.

<רפאה ענבתאוי: שלום לכולם.

<רפאה ענבתאוי: אני רפאה, מנהלת כיאן.

<רפאה ענבתאוי: למי שלא מכיר, כיאן – ארגון פמיניסטי, פועל בחברה הערבית לקידום מעמד האישה, ובין היתר להגברת ייצוג נשים במרחב הציבורי והפוליטי.

<רפאה ענבתאוי: שלוש דקות זה אתגר.

<רפאה ענבתאוי: אבל קודם כל, עאידה, טוב לי שאת פה והלוואי שנדבר איזו שהיא פעם גם בערבית.

עאידה תומא סלימאן: נעשה פעם ישיבה שכולה בערבית.

<רפאה ענבתאוי: טוב, אני אנסה לנצל את הזמן.

<רפאה ענבתאוי: כל הקשר שלנו בכיאן עם יועצות התחיל מהשטח.

<רפאה ענבתאוי: ברור לכולם שכל הנושא של היועצות עבר כל מיני דיונים וגם תיקונים פה ובעבר והצורך שלנו הוא קצת שונה מתקלות עם היועצות עצמן ומחוסר שיתוף פעולה.

<רפאה ענבתאוי: אמרנו, נלך לבדוק את הנושא מנקודת מבט שונה יותר, לא רק מנקודת מבט של אכיפת החוק, אלא אנחנו גם נלמד את החוק, אנחנו גם נלמד את אכיפת החוק, אבל אנחנו גם נלמד את אופן ביצוע החוק ואיך שהוא מיושם על ידי היועצות.

<רפאה ענבתאוי: אנחנו מבחינתנו יודעות כולנו שיש בדרך כלל לקונות בחוק, אך יש גם הרבה בעיות באכיפת החוק, וכמו בכל מקצוע אחר, לא רק לגבי יועצות, יש אנשים שיש להם תפקידים שהם לא ממלאים אותו כמו שצריך או שלא יודעים או שאין להם את הפוטנציאל, את האפשרות ואת האופציה.

<רפאה ענבתאוי: אני אקצר, כי התהליך הוא מאד ארוך, עוד לפני ארבע-חמש שנים.

<רפאה ענבתאוי: המחקר הראשון שנעשה, נעשה דרך מרכז המידע והמחקר של הכנסת ובתמיכת חברת הכנסת חנין זועבי בשנת 2011.

<רפאה ענבתאוי: הדו"ח נמצא ואתם יכולים להסתכל עליו.

<רפאה ענבתאוי: הוא הראה נתונים מחרידים גם מבחינת אכיפת החוק וגם מבחינת התפקוד של היועצות.

<רפאה ענבתאוי: הם הצליחו להגיע רק ל-11 יועצות מכל החברה הערבית.

<רפאה ענבתאוי: אנחנו אמרנו שזה לא מספיק.

<רפאה ענבתאוי: אני אתן רק דוגמא אחת.

<רפאה ענבתאוי: כל היועצות שפנו אליהן היו ממונות בלי מכרז, רק שלוש מהן קיבלו דרגה או תנאי שכר.

<רפאה ענבתאוי: אז, בשנת 2011, מרביתן לא עברו הכשרה.

<רפאה ענבתאוי: לגבי תקציב, ב-11 מקומות שבדקנו לא היה בכלל תקציב או סעיף תקציבי.

<רפאה ענבתאוי: לגבי דיווח על פעילות, כמעט רוב היועצות לא דיווחו וגם לא היה מנגנון דיווח על פעילות, פיקוח ובקרה.

<רפאה ענבתאוי: המשכנו לעבוד על הנושא מכיוון של גם ללמוד את החוק וראינו שיש הרבה לקונות בחוק.

<רפאה ענבתאוי: אני לא אפרט.

<רפאה ענבתאוי: יש הצעת חוק ותיקון שכבר הוגש ואת חתומה עליו ועוד משהו כמו 20 חברי כנסת.

<רפאה ענבתאוי: עבדנו על התיקון במהלך שנתיים-שלוש, עם הנשים עצמן בשטח, בשיתוף ראשי מועצות ובשיתוף חברת הכנסת חנין זועבי ועורכי דין המתמצאים בעניין.

<רפאה ענבתאוי: יש כבר תיקונים לחוק.

<רפאה ענבתאוי: אתם יכולים להסתכל עליהם ואני יכולה גם לשלוח לכם, לוועדה.

<רפאה ענבתאוי: מדובר בתיקון לשנת 2014.

עאידה תומא סלימאן: הצעת החוק הונחה במזכירות.

עאידה תומא סלימאן: היא לא הועלתה למליאה.

עאידה תומא סלימאן: היא תיקון לחוק משנת 2008.

זאב בנימין בגין: מה אומר התיקון?

<רפאה ענבתאוי: זה פירוט רחב, אני לא יכולה להספיק עכשיו.

<רפאה ענבתאוי: אני אמרתי בהתחלה שאנחנו עבדנו רק בחברה הערבית ופנינו אז לחברת הכנסת עליזה לביא, אך לא היה לנו שיתוף פעולה כמו שצריך.

<ורד סויד: התיקון לחוק עוסק בכלל היועצות?

עאידה תומא סלימאן: ורד, אם זו הצעת חוק, אז זו הצעת חוק – והיא לכלל הנשים, לא למגזר מסוים.

<רפאה ענבתאוי: חשוב לי להגיד משפט אחרון, שאנחנו לא הסתפקנו במחקר של הכנסת וגם לא רק בתיקון שעשינו, כי אנחנו רוצים גם שינוי בפועל.

<רפאה ענבתאוי: החלטנו בכיאן לעשות מחקר חוזר על כל החברה הערבית, כל המחלקות ופנינו ל-64 מועצות.

<רפאה ענבתאוי: ניתן שתי דוגמאות לנתונים שהיו: עד עכשיו רק ב-46 מועצות יש יועצת, אפילו הפיקטיביות מהן.

<רפאה ענבתאוי: השאר – אין להם יועצת רשומה או שהיא לא מכירה את עצמה, שהיא עובדת.

<רפאה ענבתאוי: באמת, זה המצב.

עאידה תומא סלימאן: לא הודיעו לה.

<רפאה ענבתאוי: לא הודיעו לה או שאף אחד במועצה לא יודע על קיום יועצת.

<רפאה ענבתאוי: גם אם היא רשומה, זה לא משנה.

<רפאה ענבתאוי: מבחינת השכלה – המצב משתפר.

<רפאה ענבתאוי: יש יותר יועצות עם תואר ראשון - - -

<ורד סויד: החוק מחייב תואר ראשון.

<ורד סויד: היא לא יכולה להיות יועצת בלי.

עאידה תומא סלימאן: זה כולל מינוים לא לפי החוק.

<רפאה ענבתאוי: יצא לנו פעם לומר שיש פער עצום בין הדיווחים שיש לכם - - -

עאידה תומא סלימאן: רפאה, את חייבת לקצר.

<רפאה ענבתאוי: יש פער עצום בין הדיווחים שיש לכם לבין השטח.

<ורד סויד: היא לא יכולה להיות יועצת אם היא לא הנדסאית או בעלת תואר ראשון.

<רפאה ענבתאוי: אז אני אומרת לך, לפחות 10 מתוך 46 אין תואר בכלל, לא ראשון ולא אחר.

עאידה תומא סלימאן: אני כבר אמרתי את זה, שאם מדובר על 46 – זה כולל את אלה שהתמנו לא לפי החוק.

עאידה תומא סלימאן: פשוט מאד.

<רפאה ענבתאוי: אני לא אמשיך בנתונים, כי אין זמן ואני לא אוהבת לדבר בלחץ זמן, אבל אני חושבת שזו הזדמנות טובה לשבת.

<רפאה ענבתאוי: יכול להיות שהיינו צריכות לפנות יותר ולדאוג שיהיה יותר שיתוף פעולה גם עם איגוד היועצות.

<רפאה ענבתאוי: אני חושבת שעכשיו, בנוכחות עאידה והוועדה שרוצה לקדם את זה, ויש כבר תיקון, הכל אפשרי.

<רפאה ענבתאוי: הכל פתוח.

<רפאה ענבתאוי: לבוא ולשבת ולהודות שהמצב הקיים הוא זוועתי לא רק מבחינת אכיפת החוק, גם מבחינת התפקוד של היועצות וצריך לפעול בכל המישורים ביחד, אחרת לא נוכל לשנות.

<רפאה ענבתאוי: אז זה מבחינתי משפט מסכם והדברים פתוחים.

עאידה תומא סלימאן: אוקיי, תודה.

עאידה תומא סלימאן: גברת איריס אלפסי, בבקשה.

עאידה תומא סלימאן: אני מאד מבקשת לקצר, כדי שיישאר לי זמן לסכם.

עאידה תומא סלימאן: שתי דקות.

<איריס אלפסי: אני ממש אנסה להגיד בשתי דקות את כל מה שיש לי להגיד.

<איריס אלפסי: אז קודם כל אני יועצת ראש העיר בעיריית מעלה אדומים.

<איריס אלפסי: אני משהו כמו שנה וחצי בתפקיד ואני דוגמא קלאסית לכל מה שנאמר פה.

<איריס אלפסי: אני מנהלת אגף מערכות מידע ואני גם יושבת ראש פורום הנשים העירוני ואני גם יועצת ואני גם דירקטורית בתאגיד עירוני של היכל התרבות, ואני עושה את הכל ביחד בתקציב של 1.20 שקלים לכל אישה, עשיתי חשבון תוך כדי בשיטה שלך.

<איריס אלפסי: אני רוצה להגיד משהו בשני תחומים.

<איריס אלפסי: אני עובדת יחד עם כולם פה, יחד עם ורד ועם ענת, ואני רוצה להגיד לכם שאנחנו עושות המון, המון, המון בתקציב מועט.

<איריס אלפסי: אני רוצה להגיד איך עושים את זה בתקציב מועט.

<איריס אלפסי: אני עוסקת המון בקבלת חסויות מעסקים, מבנקים.

<איריס אלפסי: נורא קשה, אבל אין ברירה.

<איריס אלפסי: אי אפשר אחרת.

עאידה תומא סלימאן: אנחנו רוצות ללמוד איך להשיג תקציב.

<איריס אלפסי: יפה, אבל כשאין תקציב אז אי אפשר לוותר.

<איריס אלפסי: זה נורא חשוב.

<איריס אלפסי: כשאין תקציב – אי אפשר לוותר.

<איריס אלפסי: זה דבר אחד.

<איריס אלפסי: לא מוותרים.

<איריס אלפסי: זה קודם כל.

<איריס אלפסי: דבר שני, זה משהו שעוד לא עלה פה, משהו על אוכלוסיות מוחלשות.

<איריס אלפסי: בעיר מעלה אדומים יש המון אוכלוסיות מוחלשות.

<איריס אלפסי: לצערי חלק מהן הן גם הרבה נשים יוצאות העדה האתיופית ואני רוצה להגיד משהו – שהן לא מגיעות לאף פורום שלנו והיינו יכולים בקלות להגיד – טוב, אנחנו עושות, אז הן לא באו, מה נעשה?

<איריס אלפסי: ואז החלטתי לעשות איזה שהוא מהלך של להגיע דווקא דרך ראשי הקהילה שלהן אליהן ולשמוע אותן, מה הכי טוב להן ומה הן רוצות ובנינו תכנית שנתית של איך לקדם נשים מהאוכלוסייה האתיופית ועוד כמה אוכלוסיות מוחלשות של נערות במצוקה ונורות אדומות לחיזור אלים.

<איריס אלפסי: מה שחשוב לי באמת להגיד הוא שאנחנו לא מוותרות.

<איריס אלפסי: גם כשאין תקציב וגם כקשה לנו, אנחנו לא מוותרות.

<איריס אלפסי: אף אחד מאיתנו כאן לא מוותרת.

עאידה תומא סלימאן: תודה.

עאידה תומא סלימאן: חברת הכנסת רויטל סויד, את רוצה להשתתף בדיון?

רויטל סויד: אני לא חברה בוועדה, אז כל פעם כאשר נגמר משהו בוועדת חוקה, חוק ומשפט, אני באה.

עאידה תומא סלימאן: אנחנו מעריכות את זה שאת לא חברה ואת מגיעה יותר מהחברים.

רויטל סויד: וצריכה לחזור בשעה 12:00 לוועדת חוקה, חוק ומשפט כי יש שם הצבעה.

רויטל סויד: אני כמובן מברכת על הדיון וחושבת שהנושא הוא מאד מאד חשוב.

רויטל סויד: היה לנו גם מפגש בשלטון המקומי, ממש לפני שבוע ופגשתי פה גם את רוב החברות שהיו שם.

רויטל סויד: צריך לקדם את הנושא של נשים בכלל בשלטון המקומי, גם כחברות המועצה ובוודאי ובוודאי לקדם את הנושא של הוועדה עצמה, הוועדה לקידום מעמד האישה.

רויטל סויד: צריך לתת לזה מקום.

רויטל סויד: כיום כל אחד יוצקת לזה את התוכן של איך שהיא מתנהלת ומה שהיא מביאה, את התכנים שהיא יודעת וגם את העוצמה שלה בשלטון המקומי, איך שהיא חזקה מול ראש העירייה או מול גופים אחרים.

רויטל סויד: אבל אם לא יתקצבו את הנושא הזה באופן שיהיה תקציב ואפשר יהיה לפעול ואפשר יהיה גם לעשות עשייה ולא רק עשייה שנתונה לחסדיו או חסדיה של מי שעומד בראש הרשות, אלא ממש תקציב של פעילות ולתת לזה את התקן המלא.

רויטל סויד: גם תקן מסודר ומלא במובן הזה שיידעו שזה תפקיד, התפקיד הזה הוא חשוב, יש לו תקציב ואני חושבת שזו בהחלט קריאה שצריכה לצאת מהוועדה, כדי שאפשר יהיה לבוא ולתת את המקום הראוי למטרה.

עאידה תומא סלימאן: תודה.

עאידה תומא סלימאן: חבר הכנסת בני בגין, אתה רוצה להתייחס?

זאב בנימין בגין: כן, רק להוסיף נקודה אחת, לכל הדברים הנכונים והחשובים שנאמרו קודם לכן.

זאב בנימין בגין: כך אני מצאתי, מניסיוני שאיננו רב מאד, אבל בכל זאת, בשנים האחרונות היה לי מגע גם עם הפקידות באוצר, גם עם משרדים אחרים.

זאב בנימין בגין: אני חזרתי לחיים הציבוריים בשנת 2008 או 2009, אחרי היעדרות של 10 שנים ומצאתי שינוי חיוב, חשוב בתחום הכללי של התפתחות החשיבה לטווח ארוך והבנה מצד פקידים שונים בשטחים שונים, שהשקעה שנראית לרגע מופרזת, אולי בהשוואה לצרכים אחרים, נושאת את היתרון הכלכלי-חברתי שלה במרוצת השנים.

זאב בנימין בגין: אני מצאתי שיש אוזן קשבת לנימוקים האלה בתחומים שונים ואני חושב שלא צריך להיות מאד קשה, אם כי המספרים וודאי אינם בידי וגם יכולת הניתוח דורשת כנראה מישהו עם ניסיון בתחום.

זאב בנימין בגין: אני חושב שזה לא צריך להיות מאד קשה להוכיח שתפקיד כזה, שהוא מרכזי, שהוא ציר ברשות המקומית ודווקא החלשה, כשהוא מביא, עשוי להביא, כנראה יביא להעצמת נשים ויכולתן להתקדם, לחזק את דמיון בעיני עצמן, לחפש עבודה, למצוא פרנסה, לחזק את מעמדן ביישוב – יש לו פירות גם כלכליים.

זאב בנימין בגין: ואם ניתן יהיה להראות את היתרון הגדול לעומת התקציב, שעל פי הערכה גסה הוא יכול להיות, טוב, אני לא רוצה לתת אומדן שאולי מוטעה, אבל כמו שאומרים במקומות אחרים, הוא לא בשמיים.

זאב בנימין בגין: זה לא יהיה תקציב ענק.

זאב בנימין בגין: מדובר בכ-150 תקנים והייתי מתחיל עם תקנים והייתי נוקט בקו שדומה לתקצוב הדיפרנציאלי בתחום החינוך.

זאב בנימין בגין: זאת אומרת, דווקא לא לצפות למה שקרוי מטצ'ינג, דווקא להתחיל ברשויות היותר חלשות, שהן כמובן כמעט מנועות מבחינת התקציב שלהן ותשומת הלב שלהן והוועדות הקרואות שלהן, מלקדם את התפקיד הזה.

זאב בנימין בגין: אני חושב שאנחנו צריכים לכוון לא לתפקיד היועצת, אלא לתפקיד מנהלת המחלקה לקידום האישה או מעמד מגדרי.

זאב בנימין בגין: זה צריך להיות התפקיד, כמובן מתוקצב וכל השאר כבר יבוא, אבל לשם צריך לכוון.

זאב בנימין בגין: אני חושב שכדאי, גברתי יושבת הראש, מטעמך ומטעם החברים בוועדה, לנהל את הדיון הזה עם משרד הפנים ומשרד האוצר והשלטון המקומי.

זאב בנימין בגין: אולי שם אפשר יהיה להרים משהו.

זאב בנימין בגין: אני מקווה שבתוך חודשים אחדים, לא שנים אחדות, אפשר יהיה להביא לשינוי הזה.

<קריאה: ימים אחדים.

עאידה תומא סלימאן: אני מאד מקווה.

עאידה תומא סלימאן: אני מודה קודם כל לכל אלה שטרחו והגיעו ואני יודעת שחלק חגגו את החג.

עאידה תומא סלימאן: אולי הייתי צריכה לפתוח בזה ואני התעקשתי בכל זאת לקיים את הישיבה.

עאידה תומא סלימאן: בכל זאת החג נגמר אתמול.

עאידה תומא סלימאן: אנחנו מקווים שכל הימים שלנו יהיו חגים אחר כך, כשנשיג את כל מה שאנחנו מתיישבות כדי לדון בו.

עאידה תומא סלימאן: אני חושבת שהדיון הזה היה חשוב מאד כי זה האיר כמה נקודות שהן חשובות כדי שנקדם את הנושא ואת התפקיד הזה.

עאידה תומא סלימאן: הייתי רוצה להגיד בהתחלה מספר מילים על התפקיד.

עאידה תומא סלימאן: מאד חשוב שהיועצות יתפסו את התפקיד שלהן כתפקיד מאד מהותי, או שצריך להפוך לתפקיד מאד מהותי וציר מאד חשוב בפעילות של המועצה המקומית.

עאידה תומא סלימאן: בעיני, התפקיד שלכן הוא לא לעשות קורסי העצמה או הכשרה לנשים, אלא לשנות מהותית את פעילות המועצה המקומית ואת השירותים שהמועצה בעצם אמורה לספק לתושבות של הכפר או של העיר או של היישוב.

עאידה תומא סלימאן: אני חושבת שזו המהות של העשייה של היועצות, וכדי שבאמת תוכלנה לעשות את זה, צריך הגדרה מאד ברורה לתפקיד של היועצות, כולל זה שאנחנו כן נדבר על תקן ולא להעמיס על כל מיני תפקידים אחרים בתוך המועצה.

עאידה תומא סלימאן: כל עוד שהמועצות מעמיסות על התפקיד, זה אומר שעדיין לא רואים את החשיבות של התפקיד של יועצת, ממונה, מנהלת, איך שנסכים להגדיר את זה ואני אדבר על זה בהמשך.

עאידה תומא סלימאן: אבל אם לא תשתנה מהותית המחשבה של מה הוא תפקיד היועצת, ולהבין שזו עבודה מול כל המחלקות של המועצה ולא רק יועצת של ראש העיר, אלא בעצם אתן אמורות להוביל שינוי מהותי בתוך המועצה המקומית, על כל אגפיה והמחלקות שלה – איך להגיש את השירותים שיהיו מגדריים ועם רגישות מגדרית בתוך היישוב.

עאידה תומא סלימאן: אני מסכימה שאי אפשר לעשות את זה בלי תקציב ואני חושבת שכן אפשרי ואם מדברים - אפרופו על תקציב מגדרי של המשרדים – הייתי רוצה לראות את משרד הפנים עושה לא ניתוח של כמה עובדות יש לו מתוך העובדות של משרד הפנים, אלא כמה הוא יקצה תקציבים כדי שיהיו תקנים של יועצות מקומיות.

עאידה תומא סלימאן: אהבתי את הרעיון של להתחיל עם המועצות המקומיות היותר חלשות.

עאידה תומא סלימאן: כי אני לא יכולה להבין אם מחר יחליטו שנותנים לתל אביב-יפו, כאשר תל אביב יפו יכולה לממן תקן כזה.

עאידה תומא סלימאן: כן, היא יכולה ויכולה לממן אף מחלקה שלמה, כך אני חושבת.

עאידה תומא סלימאן: וזה לא אומר שאני לא רוצה שיממנו.

עאידה תומא סלימאן: אני רוצה שהעירייה בעצמה תחליט לממן.

עאידה תומא סלימאן: העיריות החזקות יחליטו לממן ומועצות שאין להן את האפשרות לממן – שמשרד הפנים כן יעשה משהו בעניין הזה.

עאידה תומא סלימאן: הוועדה הזו בראשותי כן תדאג לעשות את הדיאלוג הזה ואנחנו נצטרך אותך איתנו, חבר הכנסת בני בגין, כדי לקיים - - -

זאב בנימין בגין: אם לא תוסיפי לדכא אותי.

עאידה תומא סלימאן: אני אשתדל.

עאידה תומא סלימאן: דיון עם האוצר ועם משרד האוצר כדי לקדם.

עאידה תומא סלימאן: כמובן שכל תוספת למאמצים האלה היא מבורכת.

עאידה תומא סלימאן: מהוועדה הזו תצא פנייה לשר הפנים, לבקש ממנו להבהיר מה הוא מנגנון האכיפה שהוא רוצה לפתח ואנחנו מוכנות לעזור לו כדי לפתח, כדי שימלא את החוק.

עאידה תומא סלימאן: כי לא יכול להיות ששר לא ימלא את החוק שחוקקה הכנסת הזו ולא ידאג שיהיו יועצות ממונות, לפי החוק, במועצות המקומיות שהוא אמון עליהן ואחראי עליהן.

עאידה תומא סלימאן: גם להבהיר מה הוא המנגנון וסוף סוף לקבל סטטיסטיקה ברורה.

עאידה תומא סלימאן: זה בלתי מתקבל על הדעת, ואנחנו גם נעמיד לוח זמנים בעניין הזה.

עאידה תומא סלימאן: בעניין החקיקה, אני יודעת שחברת הכנסת חנין זועבי הגישה הצעת חוק ואני חתמתי עליה.

עאידה תומא סלימאן: אני לוקחת על עצמי לדבר עם חברת הכנסת חנין זועבי.

עאידה תומא סלימאן: קודם כל, אפשר לקבל העתק מהצעת החוק ואפשר, אם יש תוספות והצעות נוספות, אפשר תמיד להוסיף ולתקן, במיוחד כשהצעת החוק עוד לא עלתה לדיון.

עאידה תומא סלימאן: הדבר האחרון שאני מפנה לרשות לקידום מעמד האישה ולשלטון המקומי: אני חושבת שהגיע הזמן לעבוד מול.

עאידה תומא סלימאן: תפסיקו להכשיר את היועצות, תתחילו להכשיר את ראשי הרשויות המקומיות, שיבינו פעם אחת ולתמיד שזה לא משהו שמתקשטים בו.

עאידה תומא סלימאן: זה לא קישוט.

עאידה תומא סלימאן: יועצת לקידום מעמד האישה זה תפקיד שיכול להוביל שינוי אמיתי בתוך היישוב ולא קישוט שהוא יתגאה ויגיד – יש לי יועצת; ולא עוד מינוי פוליטי.

עאידה תומא סלימאן: בזמנו, כמנכ"לית נשים נגד אלימות, הצעתי שנפגוש את ראשי הרשויות הערביות, ואכן התקיים מפגש כזה עם ראשי הרשויות הערביות, בלי הוועדה, עם הרשות.

עאידה תומא סלימאן: אני מוציאה קריאה לשלטון המקומי ולרשות, לקבוע פגישה של ראשי הרשויות המקומיות באחד מהמפגשים החשובים שהם מנהלים - בדרך כלל בים המלח, לשם כולם מגיעים בשמחה - שיקצו שם חצי יום לדבר על התפקיד הזה.

<אתי אטיאס: גם אני אחראית על ארבעה תחומים ודיברנו על זה אני וורד לפני הדיון.

<ורד סויד: גם היא לא משרה מלאה.

עאידה תומא סלימאן: אוקיי.

עאידה תומא סלימאן: אני מצפה שתקבעו בלו"ז שלי יום, תזמינו אותי ואני אגיע לדבר איתן.

<אתי אטיאס: אני רוצה להזמין אותך לעוד דבר, יושב הראש שלנו ביקש לצאת לשטח דווקא במגזר הערבי ואנחנו עושים המון סיורים.

<אתי אטיאס: יושבת ראש הוועדה למעמד האישה היא ראשת עיריית יהוד ואני אשמח מאד שתצטרפי אלינו לתכנית.

עאידה תומא סלימאן: אנחנו נדאג לזה.

עאידה תומא סלימאן: דלית שואלת אותי אם אני אגיד לים המלח.

עאידה תומא סלימאן: סוף סוף אני אגיע לים המלח.

עאידה תומא סלימאן: תודה לכולם.